text:
नववर्ष 2011 अहां सभ के लेल... हेलो मिथिला के सभ पाठक के लेल मंगलमय होए. 2011 अहां सभ के लेल शांति...सुख आओर समृद्धि लsक आबय. अहां एहि साल जे शुभ काज करय चाहय छी...ओ सपना सच मे तब्दील होए. ईश्वर सं हमर इहे कामना अछि.
केवटी, दरभंगा मे मिथिला पेंटिंग ट्रेनिंग सेंटर के तरफ सं नव वर्ष मिलन समारोह के आयोजन कएल गेल. एहि अवसर पर मिथिला पेंटिंग सं जुड़ल सभ लोक के न्योत
देल गेल छलन्हि.
इलाका के पत्रकार सभ के सेहो बुलाएल गेल छलन्हि. हुनका सभ के मिथिला पेंटिंग ट्रेनिंग सेंटर के आगां के कार्यक्रम... टारगेट के बारे मे जानकारी देल गेलन्हि. एहि सेंटर पर इलाका के लोक के मुफ्त मे मिथिला पेंटिंग के ट्रेनिंग देल जाए छनि.
अखन धरि केवटी के आसपास एकोटा मिथिला... मधुबनी पेंटिंग ट्रेनिंग सेंटर नहि छल. जखन कि मधुबनी... मिथिला पेंटिंग के लेल दुनिया भर मे मशहूर रांटी... जितवारपुर मात्र 25-30 किलोमीटर पर स्थित अछि.
एहि सेंटर के शुरू कएलखिन्ह रामकुमार दास जी. रामकुमार जी रिटायर भेलाह के बाद गाम मे एहि शुभ कार्य के श्रीगणेश कएलाह. एहि काज मे हुनका अपन धर्मपत्नी श्रीमती चंद्रलता दास जीक पूरा सहयोग मिल रहल छनि.
रामकुमार जी अपन नौकरी के कार्यकाल मे दुनिया घुमलाह. देश-विदेश मे रहय के दौरान एकटा चीज महसूस करलखिन्ह जे दुनिया भर मे लोक मिथिला-मधुबनी पेंटिंग के खूब पसंद करय छथिन्ह.
दुनिया भर के लोक एहि पेंटिंग के नीक पाए द खरीदय छथिन्ह मुदा पेंटिंग बनाबए वाला के नीक पाए नहि मिलय छनि. आओर गाम घर मे ई कला धीरे-धीरे खत्म भ रहल अछि. सिर्फ शादी-विवाह मे एकरा बनाबए को औपचारिकता निभाएल जा रहल अछि.
एहि मे पेंटिंग बनाबए वाला आओर खरीदय वाला के बीच दलाल सभ के भरमार अछि. जेहि कारण कलाकार के उचित पाए... सम्मान नहि मिल पाबैत अछि. कलाकार के बाजार तक डायरेक्ट पहुंच नहि अछि.
एहि सभ के देखैत...कलाकार के दुर्दशा के देखैत... ओतेक मेहनत करला के बादहुं उचित मानदेय नहि मिलला पर रामकुमार जी फैसला करलखिन्ह जे ओ एहि दिशा मे सुधार लाबय लेल काज करथिन्ह.
रामकुमार जी अपन बंगलौर के मेट्रो सिटी वाला मकान... घर द्वार... तीस साल के दौरान बनाएल गेल अपन बसल-बसाएल दुनिया के छोड़ि फेर सं गाम वापस अएलाह. एकाएक शहर के सुविधा के छोड़ि गाम-घर के वास्तविक पर परेशानी सं भरल दुनिया मे अपना के एडजस्ट करनाए कतेक मुश्किल अछि से अहां समझि सकय छी.
शहर के चकाचौंध सं मुश्किल सं दू-चारि घंटा बिजली रहय वाला गाम के माहौल... खाना पकाबय लेल गैस के लेल गाम सं 20 किलोमीटर दूर दरभंगा जाक लाइन मे लागय के कष्ट अहां समैझि सकय छी. छोट-मोट काज के लेल दरभंगा के चक्कर लगैनाए.
एहि लेल गाम मे आबि क रहय के फैसला... लोक के मिथिला पेंटिंग के ट्रेनिंग देबय के फैसला अहां सभ के जतेक आसान लगैत होए ओतेक अछि नहि. एहि के लेल हिनका दूनु प्राणी के जतेक प्रशंसा कएल जाए कम होएत. एहि सं गाम के आओर दोसर लोक के प्रेरणा सेहो मिलतन्हि.
खैर दूनु गोटे मिलsक पहिल जनवरी के मिथिला पेंटिंग ट्रेनिंग सेंटर सं जुड़ल सभ लोक के बुला... मिलन समारोह करि संकल्प लेलखिन्ह जे हम मिथिलाक विकास के लेल... मिथिला पेंटिंग के विकास के लेल सदिखन तत्पर रहब.
रामकुमार जी जखन ट्रेनिंग सेंटर शुरू करलखिन्ह तखन लोक के ओतेक सहयोग नहि मिललन्हि. लोक सभ अपना मे बतिआएत छलखिन्ह जे शहर सं अएलाह अ... दू चारि दिन मे जखन दस तरहक परेशानी के झेलताह त वापस बंगलौर भागि जएताह.
शहर मे रहय वाला लोक सभ सं ई सभ संभव नहि अछि. मुदा रामकुमार जी जे ठानि लेने छलखिन्ह ओकरा पूरा करय लेल सभ कष्ट भूलि दिन- राति एक करि देलखिन्ह. आब आसपास के कई गाम के लोक एहि ठाम ट्रेनिंग लेबय आबय छथिन्ह.
आसपास के गाम के माई- बहिन आबि अहिठाम मिथिला पेंटिंग सीख रहल छथीह. सीखय लेल पाए नहि लागय सं गाम-घर के गरीब परिवार के माई-बहिन सभ जोर-शोर सं आगां आबि रहल छथीह. आओर आब हुनका लोक के पूरा सहयोग सेहो मिलि रहल छनि.
गाम-घर मे एकटा चीज अछि जे पहिने त कोनो लोक नीक काज करनाए शुरू नहि करताह... आओर अगर कोनो लोक शुरू करथिन्ह त सहयोग करय के जगह दस तरहक ताना मारथिन्ह. मुदा आब रामकुमार जीके गाम-घर के सभ लोक के नीक सहयोग मिल रहल छनि.
हेलो मिथिला के तरफ सं एकबेर फेर सं रामकुमार दासजी...श्रीमती चंद्रलता दासजी के संग मधुबनी पेंटिंग के ट्रेनिंग लेबय... देबय वाला सभ लोक के नववर्षक शुभकामना.


c: text/html

text:
बिहार के मधुबनी जिला मे ट्रेन-बोलेरो के एकटा भीषण टक्कर मे 14 लोक मारल गेलाह. गंभीररूप सं घायल लोक के इलाज पास के अस्पताल मे चलि रहल अछि. ई टक्कर मधुबनी स्टेशन सं आगां आओर राजनगर स्टेशन सं पहिने भरिया-विशुनपुर के बीच भेल.
दिल्ली सं जयनगर जाए वाला गरीबरथ ट्रेन अपन पूरा स्पीड मे छल. ट्रेन मधुबनी सं करीब साढ़े बारह बजे दिन मे खुलला के बाद जयनगर जा रहल छल कि बिना फाटक वाला
गुमटी पर ई दुर्घटना भ गेल.
बोलेरो मे सवार ज्यादातर लोक महिला आओर बच्चा सभ छलखिन्ह. ओ सभ अपन परिवार के एकटा सदस्य वीणा देवी के मुखिया मे जीतय के खुशी मनाबय लेल राजनगर जा रहल छलखिन्ह. वोट के गिनती राजनगर मे भ रहल छल.
टक्कर एतेक जोरदार छल जे बोलेरो काफी दूर तक धिसटैत गेल. बोलेरो गरीबरथ के इंजिन मे फंसि गेल. एहि सं रेल ट्रेक जाम भ गेल. एहि रूट पर गाड़ी के अनाय-जनाय बंद भ गेल.
आब गरीबरथ के वापस दोसर इंजिन सं मधुबनी ल जाएल जाएत. एहि लेल घटनास्थल पर एकटा स्पेशल राहत-बचाब ट्रेन आबि रहल अछि. एहि मे टाइम लागि सकैत अछि. राति तक ट्रेक साफ होए के उम्मीद अछि.
दुर्घटना के बाद इलाका मे कोहराम मचि गेल. लोक सभ शोक मे डुबि गेल छथिन्ह. खुशी के जगह मातम ल लेने अछि. गुस्सा मे लोक सभ के पुलिस के संग झड़प सेहो भेल. लोक सभ पटरी पर जमल छथिन्ह.
आजादी के एतेक दिन बादहुं रेलवे बिना फाटक वाला गुमटी के फाटक वाला मे नहि बदलि पाएल अछि. ममता बनर्जी के रेलमंत्री बनला के बाद बिहार मे रेल के हाल आओर खराब भ गेल.
ममता जी तं आब पश्चिम बंगाल के मुख्यमंत्री बनि गेलीह आब देखल जाए हाल किछ सुधरैत अछि कि नहि. रेलवे मे सुरक्षा-संरक्षा के हाल खराब अछि. ओना लोक के सेहो सावधानी बरतबाक चाही. नहि पहुंचय सं देर पहुंचनाय नीक.
हमर ईमेल:-info@hellomithilaa.com

robotstxt: allowed

filter: keep


text:
स्व. ललित नारायण मिश्र'क क 90वीं
जयन्ती(2 फरवरी 2012) पर विशेष:-
मैथिला विभूति ओ राजनीतिज्ञ आओर प्रशासक स्व ललित नारायण मिश्रक सभसँ पैघ विशेषता छल- हुनक आत्मीयता.
ओ किनको सँ खुशी पूर्वक भेँट करैय छलाह. भेंट करैय बाला सँ हुनक व्यवहार अतेक स्नेहपूर्ण ओ निश्छल होइत छल जे सभ कियो हुनक मधुर स्मृति लएकेँ
विदा होइत छलाह. ललित बाबू रेलमंत्रीक रुपमे विकट समस्याक सामना केने छलाह.
कर्मचारी सभ द्वारा नियमक अनुसार काज करैयक नीति आओर बहुत पैघ स्तर पर हड़तालक सिलसिला
भारतीय रेलक अंग बनि गेल छल. बिजलीक अभाव, रौदी , तेलक संकट आदिकेँ कारणे विश्वव्यापी मुद्रास्फीतिक शिकार भारतीय रेल सेहो भेल.
एहन घोर सँकटक कालमे ललित बाबू दृढता संग रेलक संचालन केला. भारतीय रेलकेँ वित्तीय स्थिति सुधारैय खाति ललित बाबू किछु कठोर ओ अलोकप्रिय कदम सेहो उठेला.
तथापि जनताकेँ बीच लोकप्रिय ओ प्रसिद्ध रेलमँत्री आओर नेताक रूपमे प्रतिष्ठापित भेला. एहि सँ हुनक प्रशासनिक बुद्धि आ राजनीतिक कुशलताक परिचाय भेटैत अछि.


text:
चित्रकूट
चित्रकूट धाम मन्दाकिनी नदीक किनारमे बसल भारतक सभ सँ प्राचीन तीर्थस्थलमे सँ एक छी। उत्तरप्रदेश राज्य अन्तर्गत रहल चित्रकूट ३८.२ वर्ग किलोमीटरक क्षेत्रमे फैलल शान्त आ सुन्दर अछि। चारो दिश सँ विन्ध्य पर्वत श्रृङ्खला आ वन सँ घिरल चित्रकूट क्षेत्रमे अनेक आश्चर्यसभक पहाड अवस्थित अछि । मन्दाकिनी नदीक किनार बनल अनेक घाट आ मन्दिरमे पूरे साल श्रद्धालुसभक आवत-जावत लगल रहैत अछि।
मानल जाएत अछि कि भगवान राम, सीता आ लक्ष्मण अपन वनवासक चौदह वर्षमे सँ एगारह वर्ष चित्रकूट मे बितौने छल। ई स्थान पर ऋषि अत्रि आ सती अनसुइया ध्यान केनए छल। ब्रह्मा, विष्णु आ महेश सेहो चित्रकूटमे सती अनसुइयाक घर जन्म लेनए छल ।
प्रमुख आकर्षण[सम्पादन करी]
कामदगिरि[सम्पादन करी]
रामघाट[सम्पादन करी]
राम घाट ओ घाट छी जतय प्रभु राम नित्य स्नान करैत छल। एहि घाट पर राम भारत मिलाप मन्दिर अछि आ एहि घाटमे गोस्वामी तुलसीदास जी कऽ प्रतिमा सेहो अछि। मन्दाकिनी नदीक तट पर बनल रामघाटमे अनेक धार्मिक क्रियाकलाप चलैत रहैत अछि। घाटमे गेरूआ वस्त्र धारण कएल साधु-सन्तक भजन आ कीर्तन करैत देख मोन बहुत प्रसन्न भऽ जाएत अछि। साँझक समय होमएवाला आरती मोनकें बहुत आनन्दित बनबैत अछि।
हनुमान धारा[सम्पादन करी]
पहाड़ीकें शिखरमे अवस्थित हनुमान धारामे हनुमानक एक विशाल मूर्ति अछि। मूर्तिके ठीक आगा एक पोखरिमे झरना सँ पानि झहरैत रहैत अछि। कहल जाएत अछि कि ई धारा श्रीराम लङ्का दहन सँ आएल हनुमानक आरामक लेल बनेने छल। पहाड़ीकें शिखरमे 'सीता रसोई' सेहो अछि। हिमर सँ चित्रकूटक सुन्दर दृष्य देखल जा सकैत अछि।


text:
दरबे गांव म' मात्र एक मुस्लिम परिवार छैथ। पूरा इलाका म' इ एकमात्र मुस्लिम परिवार गाम म' रही अप्पन धर्मक पालन करैत छैथ। मोकामा टाल के गाम दरबे म' दशहरा पांच दिनक होयत अछि। अश्विन पूर्णिमा यानी 16 अक्तूबर तक मां दुर्गा केर प्रतिमा एहिठाम विराजमान रहत आर 16 अक्तूबर क' माता केँ प्रतिमा केर विसरजान होयत। मुहर्रम सेहो एहिठाम कैल्ह गुरुवार दिन मनाओल गेल। खास बात इ अछि कि एकमात्र मुस्लिम परिवार बला एहि गाम म' बहुसंख्यक आबादी केर लोग सेहो अल्पसंख्यक समुदाय केर संग मिल तजिया बनबैत छैथ आर हर्षोल्लास केर संग मुहर्रम मनबैत छैथ।
गामक लोग चंदा करि क' मुहर्रम मनेबाक लेल सामान आनी अप्पन हाथ सँ सीपहर आर तजिया बना कंधा पर उठा घुमबैत छैथ। सवर्ण केर बहुलता बला एहि इलाका क' दबंगई के लेल सेहो जानल जायत अछि, लेकिन दशकों सँ मेल मिलाप केर परंपरा एखन धरीजारी अछि। स्थानीय लोग मुस्लिम सँ भेद भाव केना बिना अप्पन परिवार जोका मानैत अछि। एहिठामक मुस्लिम खुद क' गौरवान्वित महसूस करैत छैथ संगहि हुनका सभ क' एहि गांव म' जन्म लेबा पर गर्व होयत छैन्ह। कैल्ह गुरुवार दिन मुहर्रम केँ मौक़ा पर निकलल जुलूस म' बहुसंख्यक समाजक लोग सेहो ढ़ोल नगाड़ा लाठी डंडा केर संग करतब देखबैत देखेला। एहि गामक सभ सँ पैघ खासियत इ अछि कि एकहि स्थान पर मां दुर्गा केर मंदिर छैन्ह आर मंदिर केर ठीक सामना म' मजार अछि। एहि गाम म' कहियो तनाव तेँ दूर मामूली विवाद सेहो नै भेल अछि।


text:
राजधानी सहित आसपास कें इलाका मे फेर सं जोरदार बारिश केर संभावना अछि। बंगालक खाड़ी मे बनल तूफान ‘अम्फान’ अगला 48 घंटा मे बिहार मे अपन रंग देखायत। अहि बेर सेहो मानसून सं पहिने एहि तरह कें हालात बनि रहल अछि।
पहिल बेर सेहो मानसून केर आगमन सं ठीक पहिने बंगाल केर खाड़ी मे तूफान बनल छल, ओ ओडिशा मे तबाही मचेने छल। अहि बेर सेहो तूफान बेहद मजबूत छै। आबय वला दू सं तीन दिन मे राजधानी मे हवा केर रफ्तार कें 40 सं 50 किलोमीटर प्रतिघंटा पर जेबाक संभावना बनि रहल अछि। अहि सं गरज आ आंधी कें संग बारिश होयत। बिहार मे तूफानक असर 20 मई कें देखबाक मिलत। ओडिशा सं झारखंड होइत आ बांग्लादेश सं पश्चिम बंगाल होइत तूफान बिहार पहुँचत। अहि प्रदेश कें पूर्वी आ दक्षिणी इलाका मे जोरदार बारिश केर संभावना बनि रहल अछि। पटना सहित प्रदेश केर मध्य आ उत्तरी इलाका मे सेहो एकर असर देखल जायत।
गया आ औरंगाबाद मे त’ रिकॉर्ड तोड़ गर्मी
बिहारक दक्षिणी इलाका मे पहिनहि सं ऊपरी हवा केर चक्रवात बनल अछि। अहि कारण किछु इलाका मे बादल सेहो छा रहल अछि। ओतहि पटना सहित पश्चिमी आ उत्तरी इलाका मे जोरदार गर्मी पड़ि रहल अछि। गया आ औरंगाबाद मे त’ रिकॉर्ड तोड़ गर्मी पड़ि रहल अछि। मई कें महीना मे अहि बेर पहिले बेर तापमान 40 डिग्री केर ऊपर पहुंच गेल अछि। अतय, सोमदिन राजधानी मे सुबह सं देर शाम तक लोक केर तेज गर्मीक सामना करय पड़ल। पटना केर अधिकतम तापमान 39.0 डिग्री सेल्सियस व न्यूनतम 26.6 डिग्री सेल्सियस दर्ज भेल।


text:
कतेको बेर एहेन होयत अछि जे Whatsapp पर समाद पठेलाक बाद, ओहि समादके मेटा दैत छथि, तहन सोचय पर अपना सब मजबूर भय जायत छी जी जे की समाद पठायल गेल छल।
कतेको बेर एहेन होयत अछि जे Whatsapp पर समाद पठेलाक बाद, ओहि समादके मेटा दैत छथि, तहन सोचय पर अपना सब मजबूर भय जायत छी जी जे की समाद पठायल गेल छल।
जखन व्हाट्सएप इ एलान केलक की 7 मिनटके भीतर यूजर पठायल गेल समाद मेटा सकैत अछि तँ बेस इ समाद सुनि प्रशन्नता भेटल होयत। मुदा कतेक बेर एहनो होयत छै जे अपना सब सोचय लागैत छी जे की पठेने छलाह जे मेटा देला।
- अहाँक फोनमे व्हाट्सएप इंस्टाल हुअक चाही
- इंटरनेट चालू रहबाक चाही
- एंड्राइडक ऑपरेटिंग सिस्टम कम सँ कम 4.4 हुअके चाही
- एप खोलि कय 'एलाउ' नोटिफिकेशन आओरर एडमिनिस्ट्रेटर एक्सेस पर क्लिक करू.
- एकरा बाद एप अपने आप ही अहाँके सभटा नोटिफिकेशन सुरक्षित राखए लागत.
- आब व्हॉट्सएप पर क्लिक करू आओर व्हॉट्सएपक सभटा नोटिफिकेशन हिस्ट्रीके क्लिक करू.
इ एप की की करैत अछि
- इ एप अहाँके 100 अक्षरक समाद देखायत.
- एक बेर डिवाइस दोबारा चालू भेला सँ सभटा सुरक्षित समाद मेटा जायत.


text:
विश्व रंगमंच दिवस - World Theatre Day
नाटक पर एकटा सेमिनार मे प्रश्न कएल गेल छल जे युवा लेखक सब नाटक दिस किए नै आबि रहल छथि? जवाब हमरे देबाक छल त' हम उन्टे एकाध प्रश्न पूछि अपन वक्तव्य शुरू कएल...
गामेगाम रंगमंच केर परम्परा रहल छै. नेनहि सं पाट लिखब, अभ्यास देखब आदि काजराज मे लागल रहल छी. बाद मे चलि क' पाट खेलबाक सेहो सुअवसर भेल. गामक लोकप्रिय रंगमंच कलाकार ओ लेखक-निर्देशक राजेश चचा केर नाटक 'दारू' (2004) केर सम्पूर्ण प्रक्रिया ओहिना मोन अछि!
कलकत्ता अएला मासे दू मास भेल छल कि मैथिली नाटक देखबाक सुयोग लागल. ओहि सब दिन मे लिखबाक नव तरंग छल. विचारक अम्बार, उत्साह ओ उमंग छल. सालभरि जाइत-जाइत 2-3 गोट नाटक लिखि चुकल छलहुं. ओहि मे सं एकटा नाटकक किछु अंश एक निर्देशक कें पठा विचार मंगने छलहुं. फोनक कोनो सुविधा नै छल, चिट्ठी-पुरजी केर जुग मे जवाब अबैत-अबैत कएक साल बीति गेल. पछाति एकटा स्मारिका मे ओ नाट्य अंश छपल मुदा कलकत्ता रंगमंच लेल धनसन.
अनेक नामी नाटक, अनेक प्रस्तुति देखैत दशक डेढ़ दशक बीति गेल. एकटा सम्पूर्ण पीढ़ी एके रंग अभ्यास एके रंग काज करैत थाकि गेल. रंगमंच मे इंटरेस्ट रखनिहार अनेक युवा कोनो आन बाट तय क' गेल. मुदा कलकत्ता रंगमंच लेल धनसन.
से ओहि सेमिनार मे हमरा बजबाक जे अवसर भेटल से अचक्के किछु बात सब बजा गेल. फेर हमर ओहि 2-3 नाटक केर खोज शुरू भेल. 'कनफुसकी' जें कि एकठाम छपल छल, ओकर पुनर्लेखन सुगमता सं संभव भेल. ओकर मंचन केर प्रस्ताव एकटा नामी रंगमंच संस्था कें देल गेलै. ओहि सब दिन मे तेहन जोरगर संयोग रहलै जे ओ संस्था सदस्य लोकनिक आपसी कलह मे फंसल छल.
कलाकर्म कें धियान मे रखैत नवगठित 'नवआयाम' नाट्य मंचनक काज हाथ मे लेलक. 'कनफुसकी' अपन लिखल गेलाक डेढ़ दशक बाद मंच पर आबि सकल. 'कनफुसकी' केर मंचन कएक अर्थ मे एकटा नव दिशा, नव उत्साह लेने आएल.
ओना एखनहुं ओ प्रश्न ठामहि छै जे युवा लेखक सब आबि नै रहल छथि...


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jagdanandjha@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शुक्रवार, 7 जून 2013
शिक्षाक दूत
अधवयसु सासु चुल्हिमे जाड़न लगबैत बाजल " यै कनियाँ, एना बनि-ठनि कऽ बौएनाइ ठीक नै अछि ।कने लाज-धाख कएल करू ।"
चौकीपर बैसल पुतौह नऽहपर अलता लगबैत उत्तर देलक " हम सजै छी तैसँ अहाँकेँ किए कोढ़ फटैए ?अपना लूरि नै छन्हि तँ दोसरकेँ दूसै छथि ।"
" यै एहिमे लूरि आ दूसै बला कोन बात छै ? अहाँ गामक पुतौह छी ।एना जँ करबै तँ लोक की कहत, दूसबै करत नै ? "
" अहाँ मोने हम पाँच हाथ घोघ तानि बाटपर चली जाहीसँ ठामे-ठाम ठोकर लागत आ हम खसि पड़ब ।अहाँ चाहिते छी जे हम मजाक बनि जाइ ।"
" हम से नै कहलौं ।कने दाबि-पीच कऽ रहू बस, और किछु नै ।"
" यै हम मास्टरनी छियै ।नेनाक आदर्श छीयै ।जँ हमहीं दबल रहब तँ नेना कोना उठि सकत ?नवका जमानाक शिक्षाक दूत छी, नवके जकाँ रहऽ पड़तै ।कतबो अहाँ जरि कऽ धुँआइत रहू, अहाँ जकाँ फाटल-चिटल पहिर चुल्हि नै ने फूकब ।"
सासु एक टक देखिते सोचि रहल छलीह जे एहन शिक्षाक दूतसँ समाजक उत्थान हेतै वा पतन ?
अमित मिश्र


text:
नवका- पुरनका लेख सर्च करु...
सुपरपावर भारत आ पिद्दी भारत?
भारत के बीच-बीच मे सुपर पावर होए के खुशफहमी भ जाएत अछि. भने विश्व मंच पर कोनो खास हैसियत नहि होए मुदा अपना मे फूलैत रहय छथि जे हम विश्वशक्ति छी. हम विकसित देश छी. औकात के पता त तखन चलैत अछि जखन दुनिया के सामने होए छी.
आब देखिऔ 4 दिसंबर के भारतीय राजदूत मीरा शंकर के अमेरिका के मिसिसिपी हवाई अड्डा पर तलाशी लेल गेलन्हि. किएक त ओ साड़ी पहनने छलीह. हवाई जहाज सं जाए वाला 30टा सवारी मे सं सिर्फ मीरा शंकर जीक तलाशी लेल गेल.
जखन कि ओ अपना के राजनयिक होए के सबूत सेहो देलखिन्ह...आओर हुनका संग एकटा अधिकारी सेहो छल. ई सभ भारत के नीचा देखाबय लेल कएल गेल. जब कि किछिए दिन पहिने अपना सभ ओबामा के भारत यात्रा के दौरान पलक बिछा देने छलहुं.
एहन पहिल बेर नहि भेल. एहि सं पहिने भारतीय रक्षा मंत्री...भारतीय विमानन मंत्री...भारतीय सुपर स्टार शाहरुख खान ( आओर शायद पूर्व राष्ट्रपति सेहो) सभ ओहि ठामक सुरक्षा जांच के सामना करि चुकल छथिन्ह.
सुरक्षा तलाशी के लsक भारत अपन विरोध जताबैत अछि मुदा अमेरिकी रवैया मे कोनो बदलाव नहि आबैत अछि. मंत्री सभ बयान मे अपन खेद जता दय छथिन्ह मुदा कोनो फर्क नहि पड़ैत अछि.
आब भारत के ढीला-ढाला रवैया सेहो देखिऔ जे चारि तारीख के तलाशी के शिकायत 7दिन बाद ग्यारह तारीख के कराएल गेल. देश छोट हो आ पैघ सम्मान सभ सं पैघ चीज अछि. मुदा अमेरिका भारत के अपमान पर अपमान करैत जा रहल अछि.
ओबामा भारत आबि सुरक्षा परिषद के झुनझुना थमा अरबों रुपया के बिजनेस करि चलि गेलाह. मुदा विकिलिक्स के खुलासा सं पता चलैत अछि जे ओ सभ भीतरे-भीतर भारत के कतेक मजाक उड़ाबैत अछि.
घटना के सात दिन बाद जे भारत शिकायत दर्ज करौलक ओ पहिने करबाक चाही छल आओर कहबाक छल जे अगर एहिना जारी रहत त हमहुं ओहिना करय लेल विवश भ जाएब.
सबक सीखाबय लेल जे राजनयिक के बुलाsक शिकायत दर्ज कराएल गेल हुनके तलाशी ल बताएल जा सकैत छल जे सुरक्षा जांच आओर तलाशी के कि मतलब होएत अछि से देखिऔ... मुदा एकरा लेल हिम्मत चाही.
ई हिम्मत देखल जाए त सिर्फ चीन मे अछि. अमेरिका के बाद कोनो बड़गर देश अछि त ओ चीन अछि. कोनो देश ओकर कोनो आदमी के छू के त देख लौ. ओ ताल मचा दैत अछि.
भारत भने अपना के सुपर पावर मानैत होए मुदा अमेरिका... चीन... रुस... जापान... फ्रांस... जर्मनी... कनाडा... ब्रिटेन...ऑस्ट्रेलिया के आगां कतहुं नहि टिकैत अछि. एकटा छोट-मोट देश इजरायल सभ के पानि पिऔने रहैत अछि.
अहां के सुरक्षा के एक -एकटा सामान के लेल दोसर देश के मुंह ताकय पड़ैत अछि. राइफल... गोली... बारूद... बम... हेलीकॉप्टर... विमान... प्रशिक्षण विमान... विमानवाहक पोत...बुलैटप्रुफ सं लsक ताबूत तक के लेल अहां विदेश पर निर्भर छी.
परमाणु ऊर्जा... तेल... कम्प्यूटर हार्डवेयर... मोबाइल... संचार उपकरण.... कार आओर दोसर वाहन सभ अहां विदेश सं मंगाबय छी. अरबों रुपया विदेश जा रहल अछि.
देश सं हर साल लाखों विद्यार्थी विदेश पढ़य लेल जाएत अछि. करोडों रुपया पढ़ाई लेल विदेश चलि जाएत अछि. देश मे पढ़ाई के नीक व्यवस्था नहि अछि. आओर अहां विकसित राष्ट्र होए के दम भरय छी. देश के बड़का संस्थान तक अहांके दुनिया के टॉप-20 तक मे नहि आबैत अछि.
जतय देश के राजधानी सुरक्षित नहि होए. पुरुष-महिला कोई सुरक्षित नहि होए. कखनो किछ भ सकैत अछि. बुनियादी सुविधा नीक सं नहि मिलैत होए. ओ अपना के सुपरपावर केना मानि सकैत अछि?
देश के राजधानी आओर आसपास के एनसीआर इलाका मे अहां सप्लाई होए वाला पानि बिना फिल्टर कएने नहि पी सकय छी. जखन कि ई सभसं बुनियादी सुविधा अछि. दुनिया के अधिकतर देश मे सप्लाई वाला पानि अहां बिना फिल्टर कएने पी सकय छी.
मुदा भारत मे आब त बोतल वाला पानि गाम-गाम तक पहुंत गेल अछि. विदेशी कंपनी पानि...आलू चिप्स सं पाई बना भारत के बेवकूफ बना रहल अछि. ओ पाई पीट रहल अछि...आओर हम खुश होएत रहय छी.
किछ दिन पहिनहिं दिल्ली मे एकटा घायल मरीज एहि लेल मरि गेल... किएक त तीन टा सरकारी अस्पताल हुनका सुविधा के कमी के हवाला द भर्ती करय सं इनकार करि देलक. जखन राजधानी के ई हाल त देश के कि होएत?
जतय देश के करीब आधा आबादी गरीब होए... पढल-लिखल नहि होए...लोक के पास रोजगार नहि होए. आजादी के एतेक वर्ष बादहुं रोटी...कपड़ा... मकान... पढ़ाई... साफ पानि... रोजगार... स्वास्थ्य सुविधा के नीक व्यवस्था नहि होए. ओ अपना के विकसित होए के ढोल केना पीट सकैत अछि?
सदस्यता लें टिप्पणियाँ भेजें (Atom)


text:
खप्तड राष्ट्रिय निकुञ्ज
खप्तड राष्ट्रिय निकुञ्ज पश्चिम नेपालक सेती अञ्चलक ४ पहाडी जिलासभ बझाङ, बाजुरा डोटी आर अछाम जिलाक संगम स्थलमे अवस्थित अछि । एकर क्षेत्रफल २२५ बर्ग कि.मी. अछि । ई सन् १९८४ मे स्थापना कएल गेल छल । ई निकुञ्ज संसारक बढिया स्थानमे अवस्थित अछि । समुद्र सतहसँ २४०० सँ ३७०० मिटर उचाइमे फैलल खप्तड क्षेत्रक बीचमे ई निकुञ्ज खडा अछि ।
इतिहास[सम्पादन करी]
खप्तड क्षेत्रमे रहल महत्वपूर्ण ठाउँसभ[सम्पादन करी]
- त्रिबेणी
- सहस्रलिंग
- खप्तड ताल
- खप्तड बाबाको कुटी
- नागढुंगा
- भिम घट्ट
- माइस्थान
- खापर मान्डू


text:
सिङ्ही
सिङ्ही जकरा अङ्ग्रेजी भाषामे सामान्यतया एसियन स्टिङ्गिङ क्याटफिस या फोसिल क्याट कहल जाएत अछि। ई माछक वैज्ञानिक नाम अङ्ग्रेजी: Heteropneustes Fossilis छी। क्याटफिस परिवारक ई प्रजाति भारत, नेपाल, बङ्गलादेश, पाकिस्तान, श्रीलंका, थाइल्याण्ड, म्यानमार आ भुटानमे पाओल जाएत अछि। भारतक केरल राज्यमे ई माछकेँ 'कडू' या 'कर्री' कहल जाएत अछि तँ आसाममे एकरा स्थानीयसभ 'सिङ्ही' कहैत अछि। बङ्गलादेशमे ई माछकेँ बङ्गला भाषामे 'सिङ्ही माछ' आ श्रीलंकामे एकरा सिन्हाला भाषामे 'हुङ्गा' कहैत अछि।[१][२]
कारी रङ्गक सिङ्ही माछक डङ्क बहुत प्रभावशाली होएत अछि मुदा विषालु नै होएत अछि। ई माछक डङ्क मारला सँ लगभग एक घण्टा धरि विष शरीरमे चलैत रहैत अछि। ई माछ मुख्य रूप सँ पोखरि, खाई, दलदल आ खत्तामे पाओल जाएत अछि मुदा कहियो कहियो ई माछ गन्दा नदीमे सेहो भेट जाएत अछि। ई कनीक नुनगर आ गन्दा पानि सहन करि सकैत अछि। ई माछ सर्वभक्षी होएत अछि। ई प्रजाति मनसुनक महिनाक समयमे सीमित पानिमे प्रजनन करैत अछि मुदा पर्याप्त वर्षाक कारण पानि जमा भऽ गेला पर पोखरि, छोट खाईसभमे प्रजनन करि सकैत अछि। एकर औषधीय महत्वक कारण एकर बजारमे बहुत माङ्ग अछि।


text:
कोटा, राजस्थान
कोटा (/ˈkoʊtə/ ( सुनी)) भारतक राजस्थानक एक प्रमुख उद्योगिक आ शैक्षणिक शहर छी । ई चम्बल नदीक तटमे अवस्थित अछि । कोटा शहर राजधानी जयपुरसँ सडक आ रेलमार्गसँ लगभग २४० किलोमीटरक दूरीमे अवस्थित अछि । ई नगर जयपुर-जबलपुर राष्ट्रिय राजमार्ग १२ मे अवस्थित अछि । दक्षिण राजस्थानमे चम्बल नदीक पूर्वी किनारमे अवस्थित, कोटा ओ शहरसभमे गिनल जाइत अछि जतेक उद्योगीकरण पैग मात्रामे कएल जाइत अछि । कोटा अनेक किला, महल, सङ्ग्रहालय, मन्दिर आ बगैचाक लेल लोकप्रिय अछि । ई शहर नवीनता आ प्राचीनताक गजब मिश्रण अछि, जतेक एक तरफ शहरक स्मारक प्राचीनताको बोध कराबैत अछि तँ चम्बल नदीमे बनल हाइड्रोइलेक्ट्रिक प्लान्ट आ न्युक्लियर पावर प्लान्ट आधुनिकताक एहसास कराबैत अछि ।
भूगोल[सम्पादन करी]
कोटा चम्बल नदीक पूर्वी तटमे अवस्थित अछि । ई [[राजस्थान]क दक्षिणी भागमे अछि । एकर भौगोलिक निर्देशाङ्क २५°११′N ७५°५०′E / २५.१८°N ७५.८३°E अछि ।[२] एकर क्षेत्रफल १२,१३६ किमी२ (राजस्थान राज्यक ३.६३ % भूभाग) अछि ।[३] एकर औसत उचाई २७१ मिटर (८८९ फिट) अछि ।
परिधान[सम्पादन करी]
कोटाक विशेष सूती तथा कोटा डोरीया साडी, कोटा स्टोन, कचोरीक लेल प्रसिद्ध अछि । कोटाके शिक्षा नगरीक नामसँ सेहो जानल जाइत अछि ।
इतिहास[सम्पादन करी]
प्रारम्भमे कोटा बुन्दी राज्यक एक भाग छल । मुगल शासक जहाँगीर जब बुन्दीक शासकसभके पराजित केलक तब कोटा सन् १६२४ मे एक स्वतन्त्र राज्यक रूपमे स्थापित भेल । राव माधो सिंह एतयक प्रथम स्वतन्त्र शासकक रूपमे गद्दीमे बैसल । सन् १८१८ मे कोटा ब्रिटिश साम्राज्यक अधीन भऽ गेल ।
प्रमुख आकर्षण[सम्पादन करी]
सिटी फोर्ट दरबार[सम्पादन करी]
चम्बल नदीक पूर्वी तटमे १७अम शताब्दीमे बनल ई किला कोटाक मुख्य आकर्षण छी । ई किलाक परिसर राजस्थानक सबसँ विशाल किला परिसरसभमे सँ एक छी । १७अम शताब्दीमे बनल हात्ति पोल किलामे प्रवेशक सुन्दर प्रवेशद्वार अछि ।
राव माधो सिंह सङ्ग्रहालय[सम्पादन करी]
ई सङ्ग्रहालय पुरान महलमे अवस्थित अछि आ एकरा राजस्थानक सबसँ सुन्दर सङ्ग्रहालयसभमे गिनल जाइत अछि । कोटा राज्यक प्रथम शासक राव माधो सिंहक नाममे सङ्ग्रहालयक नाम राखल गेल अछि । सङ्ग्रहालयमे कोटाक सुन्दर दावालचित्र, मूर्ति, तस्वीर, हतियार आ शाही वंश सम्बन्धित अनेक वस्तुसभ देखल जा सकैत अछि ।
चम्बल बगैंचा[सम्पादन करी]
ई एक सुन्दर पिकनिक स्थल छी आ एतय मगरमच्छ ताल देखल जा सकैत अछि । ई बगैंचा चम्बल नदी आ अमर निवासक नजदिक अवस्थित अछि ।
देवताजीक हवेली[सम्पादन करी]
देवताजीक हवेली राजस्थानक सबसँ सुन्दर भवनसभमे एक छी । कोटाक ई हवेली अद्भुत दवालचित्र आ चित्रकारीक लेल प्रसिद्ध अछि ।
सन्दर्भ सामग्रीसभ[सम्पादन करी]
- ↑ "Kota District Census 2011 Handbook: VILLAGE AND TOWN WISE PRIMARY CENSUS ABSTRACT (PCA)" (PDF), Censusofindia.gov.in, पृ: २९ (pdf) Urban Section, अन्तिम पहुँच १९ अप्रैल २०१६।
- ↑ Falling Rain Genomics, Inc - Kota
- ↑ Statistics by Govt. of Rajasthan


text:
“दरभंगामे धूम मचौने छथि आदरणीय शंकर झाजी”
***************************************
किछु गोटेके प्रश्न हेतन्हि – “की प्रयोजन छलन्हि शंकर झाजीकें जे कर्मभूमि मुंबईसँ जन्मभूमि दरभंगाक जमीन पर चौबीसो प्रहर एतेक बेशी मेहनत करबाक ?” वस्तुतः एहि तरहक प्रश्न उठब स्वाभाविको अछि । मुदा जखन जन्मभूमिक प्रति अन्तर्मनमे उठल एहेन टीस, जकरा किछु राजनीतिक दल अपन क्षुद्र स्वार्थ सिद्धिक लेल दोहन करबाक पैशाचिक प्रवृतिकें पाँछा अपस्याँत बनि, जोंक जकाँ शोणित पीबि कंकाल बना देलक, ओहिकें विरोध करबाक लेल मुखरता एवम् तल्लीनताक संग आवाज बुलन्द केनिहार कहाँ कियो मैथिल सपूत दृष्टिगोचर भS रहल छलाह ! व्यक्तिगत सफलता, सुख-ऐश्वर्य आदि अपन कर्मक फलस्वरूप प्राप्त होइत अछि मुदा ई सभ रहितहुँ अपन मातृभूमि, मातृभाषा, मिथिलाक भौगोलिक, सांस्कृतिक एवम् सामाजिक स्वरूपक रक्षार्थ सेवाक संकल्प लेब सभहक वशक गप्प नहि । एहि लेल चाही अन्तर्मनक शुद्ध आकुलता आ समाजके बदलि देबाक उद्दात संकल्प । शंकर झाजीक इएह आकुलताक प्रतिफल थिक जे दरिभङ्गा शहर एवम् ओहिठामक स्थानीय समस्या जेकर स्थिति विषम अछि, ताहिकें पूर्णरूपेण बदलि देबाक इच्छा शक्ति, मठाधीश लोकनिकें वा तथाकथित जनप्रतिनिधिकें अनसोहांत लागि रहल छन्हि ।
जन्मभूमिक सेवा करबाक ललक हेबाक चाही । सेवामे भौतिकताक प्रदर्शन कम्म समग्र समाजक उन्नति आओर सर्वांगीण विकासक भाव हेबाक चाही । स्वयंसँ ऊपर उठि समग्रताक प्रति अनाशक्त समर्पण, कठिनसँ कठिन स्थिति-परिस्थितिकें सरल व सुगम बना दैत अछि । जे मिथिला ज्ञानस्थली, साधनास्थली आओर समस्त जगत कल्याणक प्रति सदैव चिंतनशील रहल, वएह मिथिला वर्तमान समयमे अपन पूर्व स्वरूपकें प्राप्त करबाक लेल अपन समर्पित भूमिपुत्रक बाट जोहि रहल अछि । टकटकी लगाय निष्काम कर्मयोगीकें ताकि रहल अछि । आदरणीय शंकर झाजी ! अहाँ जाहि तरहें संकल्पक संग अपन अभियानकें आत्मसात करैत जननीक सेवा हेतु तत्परताक संग समर्पित भेलौं अछि, निश्चितरूपें नवजागरणक इजोतमे आशाक किरण बनि विषादक स्याहसँ समाजके बदलबाक सशक्त, सबल, प्रबल आ आशाक संचार समवेत रूपें दृष्टिगोचर भS रहल अछि ।
चिंतित ओ व्यक्ति हेताह वा छथि, जिनका अनुभव भS रहल छन्हि जे आब हमर निरंकुश सत्ताकें प्रबल चुनौती देनिहार ताल ठोकि हमरा ललकारि रहल छथि । संघर्ष भीषण छैक मुदा परिस्थितिजन्य चुनौतीकें अवसरमे परिवर्तित करेबाक कुबत अपनेमे अछि । समाज सेहो एहि यथार्थ सत्यकें अवसरमे बदलबाक लेल तैयार छथि । शंखनादक भीषण स्वरमे आत्मबलकें धारण करैत “प्रशस्त पूण्य पंथ है, बढ़े चलो बढ़े चलो” केर जय-ध्वनिके अनुसरण-अनुगमन करैत अपन मार्गकें अबाध गतियें अग्रसारित करैत रहुँ । सफलता स्वतः द्वारि पर आबि अपनेकें स्वागत करबाक लेल तैयार रहत । जय श्री हरि ।


text:
पटना। हे रौ छोडा खो नहि तिरंगा तौं फाडि कए, नहि त मरबै मुंह चियारि कए जो झाडि कए….जी हां, इ गीत त बहुत साल पहिने लिखल गेल मुदा राज्य सरकार कए गुटखा दिस ध्यान आब गेल अछि। बिहार सरकार तम्बाकू आ निकोटिन युक्त गुटखा पर एक साल लेल प्रतिबंध लगा देलक अछि। खाद्य सुरक्षा आयुक्त संजय कुमार कहला अछि जे तम्बाकू आ निकोटिन युक्त गुटखा कए तत्काल प्रभाव स एक वर्ष लेल राज्य मे प्रतिबंधित क देल गेल अछि। ओ कहला जे एहि संबंध मे सब जिला पदाधिकारी, पुलिस अधीक्षक समेत अन्य संबंधित अधिकारी कए सूचना पठा देल गेल अछि। संजय क कहब अछि जे एहि आदेश क उल्लंघन करनिहार कए तीन लाख टका क जुर्माना आ एक वर्ष कारावास क सजा निर्धारित कैल गेल अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
गोनूक नोकर
गोनू झाक बुद्धिमत्ताक खिस्सा मिथिलाक घर-घर मे आइयो कहल-सुनल जा रहल अछि । गोनूक नोकर रहनि – वसुआ । वसुआ रहय सोझमतिया लोक आ ओकरा एहि बातक मलाल रहैक जे अपन गिरहथे जेंका ओहो चन्सगर किएक ने अछि । ओ बेर-बेर गोनू सँ आग्रह करैक – “मालिक हमरो अपन किछ गुण सिखा दिअ ताकि अहीं जेंका हमरो नाम हुअय । लोक कहैत अछि जे गोनू अपने केहेन बुधियार छथि परन्तु हुनकर नोकर वसुआ केहेन बकलेल अछि आ ई गप्प हमरा एको रत्ती नीक नहि लगैत अछि ।” गोनू ओकरा आई-काल्हि करैत टारैत रहथिन्ह । परन्तु एक दिन वसुआ अड़ि गेल जे आई हम जरुर अहाँ सँ किछु गुण सीखब । गोनू ओकरा हर लऽ कऽ खेत जाय कहलथिन्ह आ पूछि देलथिन्ह जे तों आई की जलखै करबें? “हलुआ लेने आयब गिरहथ” वसुआ जबाव देलक । “ठीक छै” कहैत गोनू ओकरा विदा केलनि आ संगहि गोनू इहो कहलनि जे समय अयला पर हम तोरा सबटा सिखा देबौक ।आश्वासन पाबि वसुआ हर लऽ कऽ खेत चलि गेल । ओ खूब मोन सँ खेत जोतलक । ओकरा उम्मीद छलैक जे मालिक आई हलुआ लऽ कऽ आबि रहल छथि । तथापि गोनू जलखैक बेर मे नहि पहुँचलाह । जखन करीब एगारह बजलैक तँ एकटा बड़का बरतन माथ पर लदने गोनू हाजिर भेलाह । हुनक हाव-भाव सँ लगैन जे हो ने हो बरतन मे बहुत रास हलुआ छैक । ओ बर्तन नीचाँ रखलाह आ वसुआ कें जलखै क’ लेबाक लेल कहलथिन्ह ।
वसुआ हाथ मुँह धोलक आ बैसि गेल जलखै करय । तथापि जलखै करै सँ पहिने ओ पुछ्लक जे मालिक एतेक देरी किएक भऽ गेल? हलुआ बनबै मे देरी तँ लगिते छैक – गोनूक सोझ जबाव छल । परन्तु जखनहि गोनू बरतनक ढक्कन हटेलनि तँ वसुआ देखलक जे ओहि मे मात्र एक कौर जोकरक हलुआ छैक । ओ तामसे लाल-पीयर भऽ गेल आ बाजय लागल । तथापि गोनू ओकरा बुझबैत कहलथिन्ह जे देखह! कनिये छैक ताहि सँ की । छैक तँ कतेक नीक । खा के देखहक । वसुआ व्यर्थ मे बहस करब उचित नहि बुझलक । ओ बुझि गेल जे गोनू ओकरा आई छका देलनि अछि । ओ चुपचाप जे हलुआ छलैक से खेलक आ अपन काज मे लागि गेल ।
दू-चारि दिनक बाद फेर वसुआ पहुँचल दोसर खेत मे हर लऽ कऽ । ओहो आब नियारि लेने छल जे गोनू सँ बदला जरूर लेत । ओहि दिन ओ कनिके दूर मे लगातार हर जोतैत रहल । जखन गोनू जलखै लऽ कऽ अयलाह तँ बेस तमसेलाह जे तों भिनसर सँ एतबे खेत किएक जोतलें । आब वसुआ हुनका बुझबय लागल – “मालिक! बेसक हम कम्मे खेत जोतलहुँ अछि परन्तु देखियौक जे कतेक सुन्दर जोतलौं अछि । माटि कें कतेक मेंही कऽ देलियैक अछि । गर्दा-गर्दा भऽ गेल अछि एतेक दूरक खेत ।” गोनू वसुआक गप्प सुनैत रहलाह आ चुप्प रहलाह । जखन वसुआक गप्प खतम भऽ गेल तँ ओ ओकरा गला लगा लेलाह आ आशीर्वाद देलनि जे एहिना बुधियार बनल रह । वसुआ बुझि गेल जे ओहि दिनक हलुआ वला घटना मालिक हमरे बुझेबाक वास्ते कयने रहथि । आब गोनुए सदृश हुनक नोकर वसुआ सेहो बुधियार भऽ गेल आ शीघ्रे ओकर नाम परोपट्टा मे पसरि गेलैक ।


text:
प्रदेश सरकार केर उदासीनता आ प्रशासनक अकर्मण्यता सं अकच्छ भ' ग्रामीण युवक लोकनि अपनहि हाथ मे कोदारि-छिट्टा ल' सड़क पर माटि फ़ेकब शुरू क' देलनि. मामिला मधुबनी जिला बेनीपट्टी प्रखंड केर त्योंथागढ़ गामक अछि. लगभग दशक भरि पहिने बाढ़ि मे ध्वस्त भेल कठपुलाक स्थान पर 2009 मे सीएम सेतु योजनाक तहति पुलक निर्माण त' भेल मुदा पुल कें सड़क सं बिनु कनेक्ट कएने ठीकेदार निपत्ता भ' गेल. स्थानीय प्रतिनिधि लोकनि सं गोहारि क' गामक लोक जखन थाकि गेल त' स्वयं तैयार भेल अछि.
एहि पुल पर गोबरक ढेरी राखल रहैत छल. लगक बस्तीक महिला लोकनि एहि पर बेस कलाकारी सं गोरहा पथैत छलीह. गोरहा पाथय मे व्यस्त एक महिला सं जखन बात केलहुं त' जवाब भेटल 'उंचका स्थान हइ, सड़क बन्न हइ त' किछुओ काज त' होइ हइ. उंच रहने गोरहा नोकसानी नइ होइ हइ. सड़क चालू होतै त' फेर देखबै कोन ज' गोरहा पाथल होतै.'
ई सड़क बेस महत्वक अछि. एक दिस ई बासोपट्टी कें जोड़ैत अछि त' दोसर बेनीपट्टी-उमगाँव कें जोड़यवला मुख्य सडक पर पहुँचबा हेतु एकमात्र बाट अछि दर्जन भरि गामक लेल. सभ सं नन्दी भौजी चौक जे आस-पासक सभ सं पैघ बाजार अछि, ओतय पहुंचय मे दू-तीन गामक लोक कें सेहो बेस दिक्कत होइ छै. एतबे नहि खिरहर सं मधुबनी यातायात हेतु बस सेवा सेहो एहि सं बेस प्रभावित भ' गेल छैक.
सरपंच वशिष्ट झा मिथिमीडिया कें जनओलनि जे एहि पुल निर्माणक समय मे ठीकेदार टाका ठीक सं खर्च नै केलक. ओ आवाज उठओने छलाह आ अंततः एतेक बरखक बाद गामक लोकक प्रयास सं सड़कक काज शुरू भेल अछि. सरकार आ प्रशासन सं लोक दुखी अछि. मिथिला पलायनक दंश झेलि रहल अछि आ जे किछु लोक गाम मे अछि से मूलभूत सुविधा लेल झखैए.
त्योंथाक मुंबई प्रवासी विजय राय कहैत छथि जे गामक युवक लोकनि बड़का उदाहरण प्रस्तुत केलनि अछि. कनेक तत्परता गाम कें स्वर्ग बना सकैत अछि. हमरा सभ श्रम योग नहि क' सकै छी मुदा प्रवासी ग्रामीण टाका पठा एहन सभ काज मे योगदान अवश्य करथि.
सड़कक ई स्थिति तखन रहल अछि जखन सुशासन बाबू (नीतीश कुमार) दू बेर प्रदेशक मुख्यमंत्री बनल छलाह. ई मात्र एक गामक बात नै छै. मिथिलाक्षेत्र केर गाम-गाम केर यैह स्थिति छै. एकदिस हाइवे आ दोसर दिस जर्जरवे.
गामक दिल्ली प्रवासी सोनल राय अपन ख़ुशी व्यक्त करैत कहलनि अछि जे हम सभ बहुत दिन सं प्रयास करैत छलहुं आ जखन गाम सं ई समाद सुनल, हरखक ठेकान नै रहल. सत्ते आब हमरा सभ कें अपनहि आगू आबय पडत. नेता आ अधिकारी लोकनिक भरोसे किछु ने होयत.
एहि काजक नेतृत्व कएनिहार युवक अमन झा चिंता व्यक्त करैत कहैत छथि जे एहि पूरा काज मे धनक आवश्यकता छैक आ ग्रामीण चंदा पर निर्भरता सेहो. हम सभ शुरू केलहुं अछि मुदा ग्रामीण लोकनि मदति करथि त' सड़क चालू भ' जेतैक.
त्योंथा गामक लोक उदाहरण प्रस्तुत केलक अछि. एहिना जओं गाम-गाम लोक जागि जाएत त' सरकारक प्रति निर्भरता त' कम होयबे करतैक आ तखन प्रतिनिधि लोकनिक निन्न फुजतैक. एहि समस्त उद्योग मे नरेंद्र राय, भवेश राय, श्याम झा, सोनू प्रकाश झा, गोविन्द झा, गोपाल झा, अभिषेक झा सहित ग्रामीण युवकक प्रयास प्रशंसनीय रहल अछि.
— रूपेश त्योंथ


text:
मधुबनी : मैथिलीक लोकप्रिय गायिका पूनम मिश्र नव वर्षक शुभकामना संग अपन बात फेसबुक पेज पर रखलनि अछि. ओ आरोप कें निराधार बतबैत दुःख व्यक्त केलनि अछि. पूनमक अनुसार एहि तरहक आरोप कलाकारक मनोबल तोड़बा लेल कएल गेल अछि.
विगत सप्ताह एकटा न्यूज पोर्टल सुरेश पंकज दिस सं गायिका पर गीत चोरी करबाक आरोप लगओने छल. एकर बाद मामिला मे पोर्टल द्वारा बैकटूबैक गायक सुरेश पंकज, गीतकार सुधीर झा केर साक्षात्कार प्रसारित कएल गेल त' गीतकार रामसेवक ठाकुर केर बयान सेहो. मुदा कतहु सं ई आरोप पूनम मिश्र पर नै छल, न्यूज कें सनसनीखेज बना परोसबा लेल आतुर पोर्टल सफाइ पर सफाइ देइत रहल, मामिला ओझरओबैत रहल.
की छै मामिला?
2003 मे गंगा कैसेट सं 'नवकी सजनिया' एल्बम आएल छल पूनम मिश्र आ कुञ्ज बिहारीक स्वर मे. एल्बम खूब हिट रहल छल आ पूनम केर गाओल गीत सेहो. कुञ्ज बिहारी मिश्र आ रामसेवक ठाकुर केर लिखल गीत स्वरबद्ध कएल गेल छल संगहि जाहि गीत केर गीतकारक नाओ उपलब्ध नै भ' सकल से 'मिथिला'क सौजन्य सं लेल गेल छल. संकलित गीत मे सं 'आबि जाउ कटनी मे गाम हे यौ सजना...' गीतकार सुधीर झा केर रचना छनि, जे बाद मे स्पष्ट भ' सकल छल. ओना ई गीत विभिन्न गायकक स्वर मे एकाधिक बेर रिकार्ड भ' गेल छलै.
दोखी के'?
ई त' स्पष्ट अछि जे पूनम मिश्र गीत गेलनि जे सुधीर झा केर लिखल अछि. प्रचलित गीत जकर गीतकारक नाओ अनुपलब्ध रहैछ, मिथिलाक सौजन्य सं लिखि गेबाक परम्परा रहल अछि. कैसेट मे गीतकार, म्यूजिक कंपनी सहित एक पूरा टीमक भूमिका रहै छै. आरोप गायिका पर कोना? गीत गाएब की कोनो अपराध छियै? एक नामचीन गायिका पर चोरीक आरोप लगाएब कतेक उचित?
के' की कहलनि?
'हम ई गीत पहिने गेने छी आ पूनम मिश्र यएह गीत गाबि लोकप्रियता पओलनि. एक गीतकारक गीत बहुतो गायक गाबि सकैत छथि अहि मे कोनो रोक नहि छैक मुदा जे गीतक श्रृजनकर्ता छथि हुनकर नाम त' कम सं कम द' देल जाय'.
— सुरेश पंकज (पोर्टलक अनुसार)
'गीत हमर लिखल छी. एहि गीत केर रिकार्डिंग पहिनहु भेल छै. गीतकारक नाम लिखल जेबाक चाही.' — सुधीर झा (पोर्टलक अनुसार)
'गीत हमर नै अछि. हमरा गीत नीक लागल छल आ हम पूनम कें गेबा लेल देने छलियै.' — रामसेवक ठाकुर (पोर्टलक अनुसार)
'बेकारक प्रसंग अछि. सुरेश पंकज हमर कएकटा गीत पाहुन कैसेट मे मिथिलाक सौजन्य सँ लिखबा क' गौने छथि. हमर दुर्गापूजा कैसेटक डुप्लीकेट अपना आवाज मे सूर्या कैसेट सं निकलबौलनि.' — डॉ. चन्द्रमणि
'पूनमजी शाश्वत स्वरक मल्लिका छथि. ई गीतकारक गलती अछि. गायिका पर आरोप ठीक नै.' — किसलय कृष्ण
गीत गाएब चोरी कोना भ' सकैत छै? मिथिलाक सौजन्य सं लिखि गीत गाएब चोरी कोना भेलै. ई समस्त प्रकरण पूनम कें बदनाम करबाक एक साजिश अछि.
— अक्षय आनंद सन्नी
सनसनीखेज आ की सनकी?
सुरेश पंकज केर साक्षात्कारक अंश कें तोड़ि-मरोड़ि क' पूनम मिश्र पर गीत चोरी केर आरोप लगा न्यूज बनेबाक लेल पोर्टलक खूब निंदा कएल जा रहल अछि. पोर्टल स्पष्टीकरण द' रहल अछि मुदा से की मैथिली मीडियाक प्रति डोलल विश्वास लौटा सकत?
Tags: सिनेमा हालचाल हालचाल : एहिपार


text: पटना । मुख्यमंत्री सिटी ऑफ पार्क क रूप मे पटना क पहचान दुनिया मे बनाबाकघोषणा पिछला साल केने छलाह। तखन 26टा पार्क क सौंदर्यीकरण क लेल करीब 15 करोड़ टका आवंटित भेल छल। एक साल बाद उप-मुख्यमंत्री सुशील कुमार मोदी एहि योजना क उद्घाटन बुधवार दिन राजेन्द्र नगर मे अपन आवास क सामने स्थित पार्क मे केलाह। एकर बाद कंकड़बाग मे शिवाजी पार्क, डिफेंस कालोनी पार्क, मैकडावेल पार्क सहित अन्य योजना कए समय पर जनता कए समर्पित कराबा लेल तैयारी चलि रहल अछि। बताउल जा रहल अछि जे 26 पार्क म स 18टा पूर्णता क स्थिति मे अछि। एहि तरहे गंगा घाट आ कई टा सड़क बनिकए तैयार भ चुकल अछि। मालूम हुए जे सरकार स मुख्यमंत्री शहरी आ नगर विकास योजना क तहत पटना जिला कए करीब 194 योजना क स्वीकृति पिछला वर्ष भेटल छल मिली। ओहि मे सड़क, रोशनी, नाला निर्माण क 163 योजना शामिल अछि। शेष 31 योजना तालाब, गंगा घाट, पार्क क सौंदर्यीकरण स जुड़ल अछि।


text:
कलकत्ता/ दड़िभंगा. मैथिली सिनेमाक इतिहासमे 'डमरु उस्ताद' भरिसक पहिल फ़ीचर फ़िल्म होयत जे एक संग तीन भाषा (मैथिली, भोजपुरी आ नेपाली) मे बनायल गेल अछि. श्री राम जानकी फ़िल्म्स बैनरक ई फ़िल्म मिथिला संस्कृति, माटि-पानिसं ओतप्रोत अछि जाहिमे फ़िल्ममे मिथिला समाजक सब पक्षकें समेटबाक एकटा सहज प्रयास कएल गेल अछि. परिवारिक फ़िल्म 'सिन्दुरदान'क बाद, डीडी 1 सं 21 बर्खसं जुड़ल स्थापित लेख़क आ निर्देशक अनूप कुमार केर ई दोसर निर्देशन छी. सुन्नर ओ आकर्षक स्थान पर फ़िल्माओल गेल ई फ़िल्म पुरुष प्रधान समाजमे अबला नारीक दयनीय स्थिति, त्याग, बलिदान, दया, शक्ति, महत्व आदि पर आधारित अछि. विश्वसनीय सूत्रसं प्राप्त सूचनाक आधार पर “डमरु उस्ताद”क डुगडुग्गी (सिनेमा हॉलमे प्रदर्शन) फ़रबरी 2014 मे सुनाइ पड़त.
फ़िल्मक कलाकारमे अनिल मिश्र, नेहाश्री (“भंवर”, “ठोर”, “साजन चले ससुराल”, “हमर सौतीन”क अभिनेत्री), शुभनारायण झा, कल्पना मिश्र, विजय मिश्र, मिस्टी सिंह (‘खुरलुच्ची’क अभिनेत्री), मीना (“हमर सौतीन” आ “घोघमे चान्द”क अभिनेत्री), नीलेश दीपक (“जंगला मंगला”क जंगला), संतोष झा (“छूटत नहिं प्रेमक रंग”क निर्देशक), स्नेहा (‘सिन्दुरदान’क दोसर लीड अभिनेत्री). एहि फ़िल्ममे संगीत द' रहल छथि लोकप्रिय गायक आ संगीतकार पवन नारायण.
“डमरु उस्ताद”मे अपन नीक अभिनयसं आह्लादित प्रसिद्ध रंगकर्मी आ अभिनेता शुभ नारायण झा कहैत छथि 'एहि फ़िल्ममे काज क’ हमरा बड्ड संतुष्टि भेटल अछि. हमरे नहि, शेष सब कलाकार अपन अभिनय, कथानक, चरित्रसं बड्ड संतुष्ट छथि. “फ़िल्मक सब कलाकार अपन-अपन चरित्रसं यथोचित न्याय केने छथि. फ़िल्मक मुख्य विषेषतामे सं एकटा अछि सर्वहारा मैथिल द्वारा बाजल जायबला मैथिलीक उत्कृष्ट प्रयोग. एखन धरि बनल मैथिली फ़िल्ममे प्रयुक्त भाषा सं हटि एहि फ़िल्ममे एहन भाषाक प्रयोग कएल गेल अछि जे मध्य मिथिलाक बाहर बाजल जायत अछि जाहि माध्यमसं मिथिला समाजके सब वर्ग कें प्राथमिकता देइत ओकरा जोड़बाक प्रशंसनीय प्रयास कएल गेल अछि. फ़िल्ममें अभिनयक अनुरूप ई बात कहबामे कोनो अतिशयोक्ति नहि जे “डमरु उस्ताद” अनिल मिश्र कें एकटा माजल अभिनेताक रूपमे नव पहिचान देत. आशा कएल जा रहल अछि जे एहि फ़िल्मक सफ़ल प्रदर्शनसं मैथिली सिनेमाक नव रूप देखबाक भेटत. (Report/Photo : भास्कर झा)
Tags: सिनेमा


text:
पटना। मुख्यमंत्री नीतीश कुमार इ एलान केलथि जे भारत रत्न डॉ. राजेंद्र प्रसाद क जयंती मेधा दिवस क रूप मे मनाउल जाएत। एहि संबंध मे राज्य सरकार क तरफ स केंद्र कए सेहो लिखल जाएत। पहिल राष्ट्रपति क 125 वीं जयंती क सिलसिला मे अगिला वर्ष दिसंबर तक हुए वाला कार्यक्रम मे शामिल हेबाक लेल राष्ट्रपति प्रतिभा सिंह पाटिल कए सेहो आमंत्रित कएल गेल अछि। जयंती समारोह क स्मृति मे डाक टिकट आ सिक्का जारी करेबा लेल संबंधित मंत्रालय कए लिखल गेल अछि।
कला आ संस्कृति विभाग क तरफ स स्थानीय एसके मेमोरियल हॉल मे आयोजित समारोह मे राज्यपाल देवानंद कुंवर, मध्य प्रदेश क राज्यपाल, ऊर्जा मंत्री रामाश्रय प्रसाद सिंह, कला आ संस्कृति मंत्री रेणु देवी आ आपदा प्रबंधन मंत्री देवेश चंद्र ठाकुर सेहो उपस्थित छलथि।
मुख्यमंत्री कहलथि जे इ गप क मलाल अछि जे आजादी क लड़ाई आ देश क नवनिर्माण मे जे भूमिका राजेंद्र बाबू निभेने छलथि, ओहि क अनुरूप राष्ट्रीय स्तर पर हुनका कार्यक्रम क माध्यम स याद नहि कएल गेल। राजेंद्र बाबू देश क धरोहर छथि। युवा पीढ़ी क लेल हुनका स पैघ रोल मॉडल कोनो नहि भ सकैत अछि। परीक्षक हुनकर उत्तर पुस्तिका पर इ टिप्पणी केने छलथि जे परीक्षक स बेहतर परीक्षार्थी अछि। राजेंद्र बाबू क स्मृति मे राष्ट्रीय स्तर पर जे कार्यक्रम हेबाक चाहि, ओ नहि भ रहल अछि।
एहि मौका पर मुख्य वक्ता क रूप मे उपस्थित मध्य प्रदेश क राज्यपाल रामेश्वर ठाकुर कहलथि जे राजेंद्र बाबू भारत क अंतरात्मा क प्रतीक छथि। देश क सांस्कृतिक विविधता क अनूठा संगम छल हुनकर व्यक्तित्व मे। राष्ट्रपति बनला क बाद जखन ओ पहिल बेर कोलकाता पहुंचल छलथ, त कोन तरह स हिंदी मे हुनका लेल मानपत्र पढ़ल गेल छल, इ संस्मरण कए श्री ठाकुर अपन संबोधन मे विस्तार स बतउलथि। श्री ठाकुर कहलथि जे महात्मा गांधी कए डॉ. राजेंद्र प्रसाद मे कोन हद तक विश्वास छल, एकर अंदाजा एहि गप स लगाउल जा सकैत अछि जे बापू राजेंद्र बाबू क बारे मे अक्सर इ कहैत छलाह जे इ आदमी हमर कहब पर विष क प्याला सेहो पी जाएत।
राज्यपाल देवानंद कुंवर एहि मौका पर अपन विचार रखलथि। ओ कहलथि जे देशरत्न क जन्मस्थली जीरदेई हुनका लेल तीर्थयात्रा स कम नहि छल। एहि मौका पर राजेंद्र प्रसाद एक अजातशत्रु नाम क एकटा नृत्यनाटिका सेहो प्रस्तुत कएल गेल।
दर्शनीय बनत राजेंद्र बाबू क समाधि स्थल
पटना। मुख्यमंत्री नीतीश कुमार कहलथि जे भारत रत्न डॉ. राजेंद्र प्रसाद क बांसघाट स्थित समाधिस्थल कए दर्शनीय स्थल क रूप मे विकसित कएल जाएत। हुनकर 125 वीं जयंती क मौका पर मुख्यमंत्री हुनकर समाधि पर श्रद्धासुमन अर्पित केलथि। श्रद्धांजलि कार्यक्रम क बाद संवाददाता स मुख्यमंत्री कहलथि जे प्रथम राष्ट्रपति क 125 वीं जयंती कए धूमधाम से मनेबा लेल राज्य सरकार राजेंद्र बाबू स जुड़ल लोक आ इतिहासकार क एकटा कमेटी गठित केने अछि। हुनकर परामर्श पर आगू क कार्यक्रम आयोजित होइत। जयंती वर्ष मे डॉ. राजेंद्र प्रसाद क जीवन स जुड़ल कईटा पुस्तक क सेहो प्रकाशन कएल जाइत। मुख्यमंत्री कहलथि जे समाधिस्थल कए विकसित करबाक लेल विशेषज्ञ स गप कएल जा रहल अछि। आजादी क प्रेरक प्रसंग क जानकारी सेहो समाधिस्थल पर आएल लोक कए भेटए, किछु एहि तरह स स्थल कए विकसित करबाक योजना अछि। राजेंद्र बाबू क उपदेश सेहो समाधिस्थल पर लगाउल जाएत।
ज्ञात हुए जे राजेंद्र बाबू क जयंती आ पूण्यतिथि पर पिछला चारि साल स मुख्यमंत्री एहने आश्वासन द रहल छथि, मुदा एहि दिशा मे कोनो ठोस कार्रवाई नहि भ सकल अछि।


text:
नवका- पुरनका लेख सर्च करु...
मिथिला सं कांग्रेस ...
कांग्रेस सेहो बिहार के लेल अपन 37 टा उम्मीदवार के नाम के घोषणा करि चुकल अछि. एहि उम्मीदवार मे आरजेडी सं कांग्रेस मे आएल लालूजीक रिश्तेदार साधु यादव सेहो शामिल छथिन्ह. हुनका पश्चिम चम्पारण सं टिकट देल गेल अछि. जखन कि पूर्वी चम्पारण सं अरविन्द कुमार गुप्ता के उम्मीदवार बनाएल गेल अछि. पार्टी शिवहर सं मधुवेंद्र सिंह... झंझारपुर सं कृपानाथ पाठक जीके टिकट देलक अछि. दरभंगा सं अजय जालान... वैशाली सं हिंद केसरी यादव... समस्तीपुर सं डॉ अशोक कुमार... अररिया सं शकील अहमद खान आओर मधुबनी सं डॉ शकील अहमद जीके उम्मीदवार बनाएल गेल अछि.
1 टिप्पणी:


text:
नवका- पुरनका लेख सर्च करु...
मिल्लत कॉलेज स्वर्ण जयंती समारोह
दरभंगा में मिल्लत कॉलेज के स्वर्ण जयंती समारोह मनाबल गेल. समारोह के उद्घाटन केंद्रीय गृहराज्य मंत्री शकील अहमद आओर अध्यक्षता केंद्रीय मानव संसाधन राज्यमंत्री मो. अली अशरफ फातमी कएलाह. एहि अवसर पर डॉ शकील अहमद के कहनाय छलन्हि जे मुसलमान के ई शिकायत रहय छन्हि जे हुनका संग भेदभाव भs रहल छन्हि. एहि भेदभाव के खत्म करय के एकेटा तरीका अछि जे ओ मेहनत कए तालीम हासिल करय आओर अपन मंजिल हासिल करय...मुकाम हासिल करय. ओ अपील कएलथिन्ह जे अपन आर्थिक आओर शैक्षणिक पिछड़ापन के दूर करय लेल मुसलमान के खुद आगां आबय पड़त. गृह राज्य मंत्री के साफ कहनाय छलन्हि जे मुसलमान के तरक्की तखने संभव अछि जखन ओ मेहनत करताह...तालिम हासिल करताह.
डॉ. साहेब के कहनाय छलन्हि जे मिल्लत कॉलेज के जे रुतबा पहिने छल आब ओ रूतबा नहिं रहल अछि एकरा फेर सं पाबय लेल कॉलेज के कोशिश करबाक चाही. शहर के बुद्घिजीवी सभ के चाही जे ओ एहन माहौल बनाबैत जाही सं कॉलेज के नाम फेर सं रौशन भs सकय.
एहि मौका पर फातमी जी शिक्षा के विकास के लेल शुरू कएल गेल कार्यक्रम के बारे में बतौलन्हि. हुनकर इहो कहनाय छलन्हि जे मिल्लत कॉलेजक हॉस्टल बनाबय के लेल विश्वविद्यालय अनुदान आयोग...यूजीसी सं 60 लाख रुपया देल गेल अछि.
डॉ. साहेब के कहनाय छलन्हि जे मिल्लत कॉलेज के जे रुतबा पहिने छल आब ओ रूतबा नहिं रहल अछि एकरा फेर सं पाबय लेल कॉलेज के कोशिश करबाक चाही. शहर के बुद्घिजीवी सभ के चाही जे ओ एहन माहौल बनाबैत जाही सं कॉलेज के नाम फेर सं रौशन भs सकय.
एहि मौका पर फातमी जी शिक्षा के विकास के लेल शुरू कएल गेल कार्यक्रम के बारे में बतौलन्हि. हुनकर इहो कहनाय छलन्हि जे मिल्लत कॉलेजक हॉस्टल बनाबय के लेल विश्वविद्यालय अनुदान आयोग...यूजीसी सं 60 लाख रुपया देल गेल अछि.
सदस्यता लें टिप्पणियाँ भेजें (Atom)


text:
एन्ड्रोइड (सञ्चालन प्रणाली)
एन्ड्रोइड गुगलद्वारा विकसित एक मुक्त स्रोत (ओपन सोर्स) मोबाइल सञ्चालन प्रणाली छी जे लिनक्स पर आधारित अछि । एन्ड्रोइडक विकास मुख्य रूप सँ स्पर्श पटल (टच स्क्रिन) मोबाइलक लेल कएल गेल छल जकरा प्रायः स्मार्टफोन सेहो कहल जाएत अछि, मुदा एकर प्रयोग ट्याबलेट कम्प्युटरमे सेहो कएल जाएत अछि आ आब कार, टेलिभिजन, हात घडी, नोटबुक, गेमिङ कन्सोल, डिजिटल क्यामरा, आदिमे सेहो एन्ड्रोइड (ओएस) कऽ उपयोग भऽ रहल अछि । ई सञ्चालन प्रणालीमे सब किछ स्पर्श आधारित अछि जना भर्चुअल की–बोर्ड, स्वाइपिङ, ट्यापिङ, पञ्चिङ इत्यादि ।
इतिहास[सम्पादन करी]
विशेषता[सम्पादन करी]
सन्दर्भ सामग्रीसभ[सम्पादन करी]
- ↑ मॉरिल, डैन (२३ सितम्बर २००८), "एनाउन्सिंग द एन्ड्रॉयड 1.0 SDK, रिलीज़ १", एन्ड्रॉयड डवलपर्स ब्लॉग (अंग्रेज़ीमे), गूगल, अन्तिम पहुँच ११ मार्च, २०१७।
- ↑ "लाइसेन्सेज़", एन्ड्रॉयड ओपन सोर्स प्रोजेक्ट (अंग्रेज़ीमे), ओपन हैण्डसेट एलायंस, अन्तिम पहुँच २२ अक्तूबर २००८।


text:
नव दिल्ली. मैलोरंग द्वारा आयोजित पंचदिवसीय मलंगिया नाट्य महोत्सवक चारिम दिन माने 29 दिसंबर 2012 केर संध्या 6:30 बजे संस्था मिथिला विकास परिषद, कोलकाता द्वारा अशोक झा केर निर्देशन मे नाटक 'जुआएल कनकनी' केर मंचन सफलतापूर्वक संपन्न भेल. नाटक प्रारंभ हेबा स' पूर्व मंच संचालित करैत मैलोरंग केर निदेशक प्रकाश झा दिल्ली मे भेल सामूहिक बलात्कार मे संलग्न आरोपी राक्षस लोकनिक कुकृत्य कें घोर भर्त्सना केलनि आ एहि विकृतताक शिकार दामिनीक प्रति शोक संवेदना व्यक्त करैत उपस्थित प्रेक्षक आ रंगकर्मी लोकनि दू मिनटक मौन रखलनि. दिल्लीक एहि घटनाक कारणे यातायात मे बाधा स्वाभाविक छल तदुपरान्तो भाषा प्रेमी लोकनिक उपस्थित संतोषपूर्ण रहल. मिथिला विकास परिषद, कोलकाता केर भाषा प्रेम आ समर्पणताक अंदाज़ अही बात स' लगाओल जा सकैत अछि जे एहेन जुआएल कनकनी बला शीतलहर मे अपन करीब डेढ़ दर्ज़न कलाकारक संग एहि महोत्सव कें सफल बनेबा आ सहभागिता देबा लेल कोलकाता स' दिल्ली धरिक यात्रा तय केलनि. नाटक अपन पूर्ण तैयारीक संग निर्धारित समय स' प्रारंभ भेल आ समाप्त होमय काल धरि दर्शक कें अपना मे समेटि क' राख' मे सक्षम रहल. मलंगिया जीक कलम समाजक ओहि केंद्र बिंदु धरि पहुंचल अछि जाहि ठाम धनक लालच मे कोनो व्यक्ति कोन हद धरि नीच भ' सकैत अछि ताहि ह्रासित नैतिकता कें संवादक माध्यमें जाहि रूप मे नाटक मे रखलनि अछि ओ निश्चित रूपे सराहनीय आ अदम्य साहसक द्योतक अछि. नाटकक कथाक मुख्य सार ई जे नैतिक रूप सं भ्रष्ट एक परिवार जाहि मे एक भाइ अपन जेठ भाइ कें जहर खुआ क' सर्पदंशक अफवाह पसारि ओकरा मृत्युक मुंह मे धकेलि देइत छैक आ ओकर विधवा संग कुकृत्य क' ओकरा समाजक नज़रि मे नीच बना देइत छै. विधवा कतेको बेर आत्महत्या करबाक प्रयास करैत अछि मुदा फूल सन बेटाक मुंह ताकि विचार त्यागि देइत अछि आ ओहि दिनक प्रतीक्षा मे लागि जाइत अछि जखन बेटा नमहर भ' क' एहि अत्याचारक प्रतिशोध लेतैक. बेटा जखन वयस्क होइ छै त' समाज ओकरा आंगां माइयक एहि कुकृत्यक चर्चा करैत छै जाहि स' मर्माहत भ' क' ओ माय स' घृणा कर' लगैत छै, मुदा जखन बेटा एहि सबस' आक्रोशित भ' क' कनियाँ आ छोट भाइअक संग घर छोड़ि देबाक निर्णय लैत अछि त' माय दुखी भ' क' जाहि बात कें बरखो सं मोन मे दबौने छल आइ उजागर नै करैत त' शायद बेटो हाथ स' च'ल जइतै. बेटा विचलित मोन स' सब बात कें सुनैत तत्क्षण ओहि पित्तीक ह्त्या करैत अछि जे नहि कि मात्र ओहि घरक वास्ते अपितु सम्पूर्ण मानव समाजक लेल कलंक छल. नाटकक कथाक आधार पर जुआएल कनकनी स' अभिप्राय एक विधवाक संचित वेदना अछि जे अंत-अंत धरि असह्य भ' जाइत अछि.
मिथिला विकास परिषदक एहि नाटक कें सफल करबा मे जे कलाकार बीड़ा उठओने छलाह ताहि मे अग्रणी छलाह एहि नाटकक निर्देशक अशोक झा (मुख्य नायक जीबू केर भूमिका मे), नारायण ठाकुर, राघवेन्द्र झा, वन्दना झा, बेला झा, अशोक झा 'भोली', कुमारी अंजना इस्सर आदि. पार्श्व संगीत-शान्ति सरकार, गायन-अपराजिता, अशोक झा 'भोली' आ गोपीकांत झा 'मुन्ना', प्रकाश-समर बनर्जी आ सह-निर्देशन-शैल झा.
मैलोरंग दिस सं आजुक अतिथि अखिल भारतीय मिथिला संघ केर महासचिव विजय चन्द्र झा निर्देशक अशोक झा कें पुष्पगुच्छ, प्रशस्ति पत्र आ प्रतीक चिन्ह द' सम्मानित केलनि. अशोक झा दू शब्दक संबोधन मे मैलोरंग आ मलंगिया जीक प्रशंसा करैत कहलनि जे मैलोरंग मैथिली भाषा आ संस्कृति कें बचा राख' मे पूरजोर मेहनति क' रहल अछि आ मलंगिया हमरा लोकनिक जुगक मीलक पाथर (Milestone) छथि. एहि सुअवसर पर मैथिली साहित्यकार, रंगकर्मी आ आलोचक कमल मोहन चुन्नू सेहो उपस्थित छलाह जे कि मलंगिया जीक रचनात्मक शैली आ तकर उद्देश्य स' उपस्थित दर्शक कें अवगत करौलनि.
ज्ञात हो जे एहि महोत्सवक पाँचम आ अंतिम नाटक ओरिजनल काम केर मंचन 30 दिसंबर 2012 क' पूर्वनियोजित स्थान पर 6:30 बजे संध्या स' करबाक जिम्मा स्वयं मैलोरंगक रंगकर्मी लेने छथि जे कि प्रकाश झाक निर्देशन मे होयब सुनिश्चित अछि.
मैलोरंग दिस सं आजुक अतिथि अखिल भारतीय मिथिला संघ केर महासचिव विजय चन्द्र झा निर्देशक अशोक झा कें पुष्पगुच्छ, प्रशस्ति पत्र आ प्रतीक चिन्ह द' सम्मानित केलनि. अशोक झा दू शब्दक संबोधन मे मैलोरंग आ मलंगिया जीक प्रशंसा करैत कहलनि जे मैलोरंग मैथिली भाषा आ संस्कृति कें बचा राख' मे पूरजोर मेहनति क' रहल अछि आ मलंगिया हमरा लोकनिक जुगक मीलक पाथर (Milestone) छथि. एहि सुअवसर पर मैथिली साहित्यकार, रंगकर्मी आ आलोचक कमल मोहन चुन्नू सेहो उपस्थित छलाह जे कि मलंगिया जीक रचनात्मक शैली आ तकर उद्देश्य स' उपस्थित दर्शक कें अवगत करौलनि.
ज्ञात हो जे एहि महोत्सवक पाँचम आ अंतिम नाटक ओरिजनल काम केर मंचन 30 दिसंबर 2012 क' पूर्वनियोजित स्थान पर 6:30 बजे संध्या स' करबाक जिम्मा स्वयं मैलोरंगक रंगकर्मी लेने छथि जे कि प्रकाश झाक निर्देशन मे होयब सुनिश्चित अछि.
(Report/Photo: मनीष झा 'बौआभाइ')
Tags: हालचाल


text:
अमरनाथ गामी : एहन प्रतिनिधि जे सबसँ पहिले अपन क्षेत्रक जनता लग पहुँचलाह
हायाघाट । प्रतिनिधि
ओना त ‘चीनी वायरस- कोरोना’ सँ एहि विश्वव्यापी लड़ाई में पूरा देश एकजुट भय योगदान दय रहल अछि, सबगोटे अपन-अपन स्तर पर किछु ने किछु कय रहल छथि। एहन समय में बात उठैत रहल छल जे जनप्रतिनिधि सब गायब छथि आ आम जनता परेशान अछि। लाखों घोषणा भेलाक बाद आम जनता तक किछु बेसी मदद नहिं पहुँच सकल।
एहन में हायाघाट के विधायक अमरनाथ गामी अपन क्षेत्र के लोक लेल पहिल दिन सँ लागल छथि। अपन विधानसभा क्षेत्र के हरेक पंचायत में अपन क्षमतानुसार प्रति पंचायत (5000रु.) पाँच हजार टका साबून आ सैनिटाइजर लेल पठेलन्हि आ सतत अपन क्षेत्र के लोक सँ समन्वय में छथि जे कोनो गरीब-मजबूर लोक भूखे नै रहथि।
एहन समय में जहाँ लाकडाउन में लोक मजबूर छथि ओहन स्थिति में समाज के हर जरूरतमंद वर्ग तक मदद पहुँचाबय लेल अग्रसर छथि गामीजी। विदित होई जे गामी जी दरभंगा के क्षेत्रीय पत्रकार लोकनि जे एहि संकटकाल में रिपोर्टिंग कय रहल छथि हुनका सबके सेहो आर्थिक मदद कय रहल छथि।
एहन विकराल समय में अगर कियो वास्तविक रूपे सहयोग आ समाजसेवा के इच्छा राखय छथि त वर्तमान सिस्टम के संगे बेसी सँ बेसी सहयोग आ सुविधा जरूरतमंद लग पहुँचा सकय छी। सिस्टम पर दोष लगेनाई आ सिस्टम सँ लड़ि ओकरा बदलय लेल ई समय नहिं अछि तैं आग्रह जे एखन जे सिस्टम चलि रहल अछि ओहिमें जुड़ि जिलाधिकारी सँ लय क पंचायत स्तर पर जतय जतेक संभव हुए त संग दी आ सुरक्षित अपन घर पर रही।
“एहि चाइनीज वायरस सँ लड़त इंडिया आ जीतत इंडिया”


text:
MLCKP2021-024 KIRAN PRABHA
◆हमर परिचय◆
हम किरण प्रभा
नैहर रसियारी(शंकरपुर, भरना)
जिला दरभंगा,थाना घनश्यामपुर
पिता-स्व.उमेश्वर झा
माता-श्रीमती बेबी रानी झा
हम चारि बहीन आ एकटा भाय छलहुँ मुदा आब भाय नहि छथि।
सासुर रहुआ-संग्राम,जिला मधुबनी,थाना भेजा।
ससुर-स्व.परमानन्द झा
सासु-श्रीमती मोती देवी
पति-श्री पंकज कुमार झा।
★हमर प्रारंभिक शिक्षा दीक्षा भागलपुर नवगछिया सँ भेल अछि आ बादक शिक्षा पटना सँ पूर्ण कएलहुँ।हम इतिहास मे M.A आगु B.ed सेहो कएने छी।पेंटिंग मे नेनपने सँ इंटरेस्ट छल्ह आ स्केचिंग के कोर्स सेहो कएने छी मुदा मिथिला पेंटिंग सिखबाक हमर पापा जी इक्षा कखन हमर प्रयास बनिगेल से नहि बुझलहुँ।मुक्ति झा हमर मार्गदर्शन कएलनि आ हम एकटा मिथिलपैंटिंग आर्टिस्ट बनि गएलहुँ।विगत किछु वर्ष सँ हम एहि विधा मे कार्य कए रहल छी।
✍किरण प्रभा
MLCKP2021-024 KIRAN PRABHA
MLCKP2021-024 KIRAN PRABHA


text:
सुझाव आमन्त्रित अछि।
परिभाषा:
आदर्श विवाह:
एहेन विवाह जाहिमें वर पक्ष एवं कन्या पक्ष पूर्ण स्वतन्त्र भाव सऽ केवल वर-कन्याक विवाह हेतु सहमत होइथ तथा विवाह कोना होयत ताहिपर एक समाजिक समझौता तैयार करैथ जेकर मान्यता सर्वोपरि हो तथा हर कार्य ताहि समझौता अनुरूप हो। सामान्यतया एक आदर्श-विवाहमें समाज द्वारा निर्धारित दुनू पार्टीक आर्थिक अवस्था आ व्यवहारिक जरुरति अनुरूप समुचित स्वरूपमें हो परन्तु वैवाहिक सम्बन्ध निर्धारण हेतु कुल खर्चके सीमांकन अधिकतम ५१,०००.०० रुपया मात्र हो।
समझौता:
समझौता में प्रथमतः वर-पक्ष एवं कन्या-पक्ष आपसी वार्ता करैथ आ लगभग सभ विन्दुपर आपसी सहमति मौखिक रूपसँ तय करैथ तदोपरान्त समाजके उपस्थिति रखैत बेटीवाला सँ वैवाहिक खर्च संवरण लेल कि-केहेन सामर्थ्य छन्हि ताहिपर खुल्ला चर्चा करैथ आ दुनू पक्ष अपन-अपन भावना समाजके समक्ष राखैथ आ जाहि विन्दुपर सहमति-असहमति प्रथम वार्तामें बनल ताहिपर समाज के वरिष्ठ संरक्षण अभिभावकवर्ग सँ विचार लैत अन्तिम सहमति कायम करैथ आ एक लिखित समझौता तैयार करैथ जे दुनू पक्ष अपन-अपन ईष्ट कुलदेवी-देवताके समक्ष आशीर्वाद प्राप्त करय लेल राखैथ आ एहि अनुरूपें अन्य सभ बात सामान्य रहला पर अनुसरण करैथ। समझौता में सभ सऽ प्रमुख बात के पूर्णतः वर्णन हो कि कुल खर्च एतेक तक कैल जायत जाहिमें वरपक्ष के तरफ सऽ एतेक आ कन्यापक्षके तरफ सऽ एतेक।
विधि-व्यवहार:
परंपरानुसार जिनकर जे मान्यता होइन आ ताहि में जे जाहि धर्मके निर्वाह हेतु तैयार होइथ तेकर सम्मान एक-दोसर पक्ष समाजके प्रत्यक्ष पर्यवेक्षण में अवश्य करैथ। जाहि विधि-व्यवहार करयमें अनावश्यक दबाव वा कंजूसी भऽ रहल हो ताहिठाम समाजके निर्णय अन्तिम मानैथ। विधि-व्यवहार लेल दुनू पक्ष अपन परंपराके देखैथ लेकिन आदर्श सिद्धान्त अनुरूप ई खर्चसीमा ५,०००.०० अधिकतम हो! लड़का-लड़कीके लेल आवश्यक परिधान अनिवार्य हो, तदोपरान्त हर वस्तु स्वेच्छिक रूप सऽ एक-दोसर पक्ष लेन-देन करैथ।
वैवाहिक संस्कार:
वैदिक वा अन्य परंपरा जाहिमें स्वयं के इच्छा आ समाज के सहमति दुनू देखल जाय आ ताहि अनुरूपें कैल जाय। जाहि अभिभावक केँ आवश्यक खर्च हेतु साधन नहि छन्हि हुनका सभके लेल हर गाममें एक सामूहिक विवाह के समय निश्चित हो आ ताहि समय पर एहेन विवाह सम्पन्न कैल जाय। एहि तरहक व्यवस्थापन लेल जे कोनो संस्था, व्यक्ति, समिति, आदि तैयार हो ताहि संस्थाके सामूहिक सहयोग दैत आयोजन कैल जाय। एक सामूहिक विवाह के पवित्र यज्ञ समान मान्यता भेटय आ एहिमें समस्त समाजके लोक बैढ-चैढके भाग लैथ। घरही किछु सहयोग जरुर संकलन कैल जाय।
बरियाती:
आजुक बदलल परिवेशमें ओना तऽ बरियाती के केवल विवाहके राइत मात्र स्वागत-सत्कार करैत विदाई के परंपरा सर्वमान्य एवं सुविधापूर्ण बनि गेल अछि, तथापि दूरके बरियातीके संग न्याय करैत कम से कम विश्राम के व्यवस्था आ भिन्सर हल्का ताजा ताजगी हेतु आवश्यक खानपानके सहित इन्तजाम करैत कैल जाय। परन्तु समाजके आदेश अन्तिम व समझौतामें एहि बात के उल्लेख आवश्यक। बरियाती के संख्या कोनो हाल में २५ सऽ बेसी नहि हो! यदि बेटाके विवाहमें बरियाती २५ सँ बेसी होइछ तखन बेटीवाला के आवश्यक खर्च बेटावाला उपलब्ध कराबैथ। यदि एक सांझ सऽ बेसी बरियाती ठहरब मजबूरी छैक तखनहु बेटावाला उपरिव्ययके भार गछैथ।
सोहाग:
मिथिलामें हिन्दू विवाह पद्धतिमें वर-कन्याके वैदिक विधिसँ विवाह भेला उपरान्त वरके पिता वा अभिभावक के समक्ष सेनुरदान आ तदोपरान्त कन्याके माथ पर आशीषस्वरूप में घोघट देबाक परंपरा छैक जाहिमें विवाह के साक्षी बनैत दान कैल कन्याके अपनायब आ हुनक इज्जतके अपन मर्यादापूर्ण व्यवहार सँ रक्षा करब से प्रतिबद्धता अभिव्यक्त करब समान छैक। एहि समय जे कोनो लेन-देन होइत छैक ताहिमें स्वेच्छाचार आ समाजिक मर्यादाके न्युनतम माँग पूरा होयब आवश्यक छैक, एहि लेल वर-पक्ष स्वतन्त्र हेबाक चाही आ कोनो प्रकार के टीका-टिप्पणीके प्रचलन समाप्त हेबाक चाही। सोहाग देबाक क्रममें बरियातीगण सेहो स्वतन्त्रता संग स्वेच्छा सँ जे किछु कन्याके हाथ में आशीषस्वरूप रखैत छथि ताहिके सम्मान हेबाक चाही। एहिमें विदाई के लोभ वा अन्तर-इच्छा सँ कोनो प्रकार के लेनदेन नहि हेबाक चाही। सामूहिक विवाहमें सोहाग लेल प्रायोजक अनुरूप कार्य कैल जाय। एहिमें समाजके सहयोग अपरिहार्य आ समाज के निर्णय अन्तिम होयबाक चाही।
चतुर्थी के भार:
जे आवश्यक विधि छैक तेकर पूर्ति सम्बन्धित पक्ष आपसी मेल-मिलाप सऽ करैथ, कोनो दबाव व आडंबर के हतोत्साह करबाक चाही। सामूहिक विवाहमें एहि तरहक समस्त विधि-व्यवहार के कटौती हो।
मधुश्रावणी में साँठ:
एहिमें सेहो कोनो पक्ष द्वारा दोसर पक्ष पर आडंबरी भार नहि वरन् स्वेच्छा एवं परिस्थिति अनुरूप कार्य करबाक लेल प्रोत्साहित करैथ, एहेन व्यवहार हेबाक चाही। सामूहिक विवाहमें एहि तरहक समस्त विधि-व्यवहार के कटौती हो।
कोजगरा के भार:
प्रचलित मखान-मिठाई के वितरण हेतु जतेक संभव हो ततेक भार प्रदान कैल जाय, स्वेच्छा सर्वोपरि। सामूहिक विवाहमें एहि तरहक अतिरिक्त भार के कटौती हो।
द्विरागमन:
लड़कीके पिता/अभिभावक के तरफ सँ आवश्यक सामान जे एक गृहस्थीके बसाबय लेल देल जाइछ तेकर शुद्ध स्वरूप के निर्वहन हो।
(अपनेक नजरि में यदि कियो / कोनो भी वैक्ति , आदर्श ब्याह केन छैथि , त हुनक नाम - ------ , पिता के नाम --------, गामक अता - पत्ता ------ के संग , फोन न० देल करी दहेज़ मुक्त मिथिला परिवार अपनेक आभारी रहत , यदि सम्भव होईक त एगो फोटो सेहो देल करी , जय मिथिला , जय भारत )
डा. अरविन्द झा, कृष्णानन्द चौधरी, भावेन्द्र मिश्र, बिरेन्द्र कुमार मेहता, पंकज झा, जितमोहन झा , संजय मिश्रा , अमन झा, मदन कुमार ठाकुर, नवीन ठाकुर, सुभाष मिश्र, निराजन झा, विकास ठाकोर, चन्दन झा, रमण झा, रोशन झा, चक्रधर झा आ संजय चौधरी केँ विशेष धन्यवाद जे अपन अमूल्य सुझाव पठाय उपरोक्त सिद्धान्त प्रतिपादनमें सहयोग केने छथि।
अपने लोकनि सँ सेहो निवेदन जे अपन-अपन सुझाव शीघ्र पठाबी: मेल करी-
e mail- dahejmuktmithila@gmail.com ,madankumarthakur@gmail.com ,pravin112@hotmail.com
या फेर कमेन्ट करी फेसबुक के निम्न लिंक पर:


text:
बहुतो गोटे कें ई भ्रम छनि जे सिरहड़ सलामीक चलनि मुश्लिम समाजक प्रभाव थीक। एतए भ्रम होएबाक कारण अछि जे सलाम शब्दसँ सलामीक अर्थ तँ स्पष्ट रूपसँ लागि जाइत छनि मुदा सिरहड़ शब्दक मूल अर्थ लगबामे असुविधा होइत छनि।
एतए सिरहड़ शब्दक अर्थ ओकर व्यवहार आ मूल सनातनी परम्पराक संग सम्बन्ध स्थापित कएल गेल अछि। विशेष अवसर पर भगवतीक आगाँ जल भरल घैल आ ओहिमे कलश लए केओ महिला वा कोनो खबासिन ठाढ होइत अछि। आ भगवतीक प्रणामक विधि सम्पन्न भेला पर ओहि घैल (कलश)क जल आमक पल्लवसँ निकालि सभ पर छीटल जाइत अछि। घरक कोनो सुआसिन जखनि अपन धियापुताकें लए पहिल बेर नैहर अबैत छथि, अथवा बेटाक उपनयन कराए पहिल बेर नैहर अबैत छथि अथवा वर विवाह कए अपन घर घुरैत छथि, एहन विशिष्ट अवसर पर ई सिरहड़ रहैत अछि।
वर्तनी
एतए जें कि एहि शब्दक मूलमे घट अछि तें ट ध्वनिक स्थानमे ड़ लिखब उचित थीक। तें सिरहड़ ई उचित वर्तनी थीक। बहुतो गोटे एहिमे सिरहर शब्दक प्रयोग करैत छथि से मूल अर्थक विपरीत अछि।
व्युत्पत्ति/निर्वचन
ई मुख्य रूपसँ कलश थीक, तें एकर मूल शब्द अछि “श्रीघट”। एही श्रीघट सँ सिरघड़ आ सिरघड़ सँ सिरहड़ भेल। श्रीघटक अर्थ भेल शोभा-घट अथवा मंगल-घट। ई शुभकारक घट थीक। ओ विशिष्ट व्यक्ति जनिका लेल ई मांगलिक कार्यक्रम होइत अछि ओ अपना हाथें ओहि कलश पर किछु रुपया चढ़बैत छथि ओएह भेल “सिरहड़ सलामी” माने मंगल-घट पर द्रव्य चढ़ाएब आ ओकरा प्रणाम करब सिरहड़–सलामी शब्दक अर्थ भेल।
सिरहड़ आ लगहड़मे अंतर
बहुतो गोटे कें सिरहड़ आ लगहड़ मे अंतर स्पष्ट नहि होइत छनि। दूनूमे ई अंतर अछि जे लगहड़ केवल नव कनियाँक नाग लग रखबाक लेल बेटाक विवाहमे भरल जाइत छै, मुदा सिरहड़ कोनो विशेष अवसर पर गोसाउनिकें प्रणाम करबाक लेल जेबाक काल राखल जाइत छैक। सिरहड़ खबासनी सेहो भरि सकैत अछि। नै उपलब्ध हो तँ कोनो आनो महिला राखि सकैत छथि। सिरहड़क एक गीत अछि- “खबासनी सिरहर नेने ठाढ़….”
मिथिलामे नागपंचमीक आ मधुश्रावणी के विधान
किछु आरो एहने शब्द
एहने किछु आरो शब्द मिथिलाक परम्परामे प्रचलित अछि-
पुरहड़-
(पूर्णघट)- एहिमे चाउर भरल घैल पर सुपारी राखि पूर्णघटक स्थापना होइत छैक। वर्तमानमे घैलमे थोड़बो अरबा चाउर राखि ओकरा सरबासँ छाँपि एकर स्थापना कएल जाइल अछि। इहो एक प्रकारक मंगल घट थीक।
हथहड़-
(हस्तघट< हत्थहड़) हाथसँ पकड़बा लेल घैल। विशिष्ट अतिथिक पयर धोबाक लेल एकर व्यवहार होइत अछि। पहिने ई माँटिक सेहो बनैत छल, मुदा आब ई काँसाक बनैत अछि। एकरे दोसर नाम सोवरना थीक। सोनासँ बनल घैल सोवरना भेल, जे नामक उदात्तताक लेल कहल गेल अछि। एहिमे टोंटी लागल रहैत छैक।
बहुतो गोटे भ्रमसँ एकरहु इस्लामी संस्कृतिक बदनाक नकल मानैत छथि। मुदा एकर व्यवहार नालंदा विश्वविद्यालय में सेहो होइत छल। एकर वर्णन इत्सिंग अपन वृत्तान्त मे कएने छथि। संगहि माँटिसँ बनल आ एहने टोंटी लागल घैलक अवशेष पुरावशेषक रूपमे सेहो भेटल छैक तें एकरा सेहो विशुद्ध भारतीय परम्पराक वासन मानबाक चाही।
छुतहड़-
(सूतक-घट अथवा शूद्र-घट) एकर व्यवहार आँगन लिपबाक लेल अथवा पानि पटएबामे कएल जाइत अछि। एकर जल पीबाक लेल नहि होइत अछि।
लगहर
(नगहर- नागघट)- वर जखनि विवाह अथवा द्विरागमन कए पत्नीक संग अपन घर घुरैत छथि, तखनि वरक बहिनक द्वारा एक घैलमे पोखरिसँ जल भरि कनियाँक नाग (पीयर कपड़ा सँ घेरल एकटा विशेष स्थान- कनियाँक लेल बनल संरक्षित स्थान)क लग ओ भरल घैल राखल जाइत अछि।


text:
गजल सम्राट जगजीत सिंह जी नहि रहलाह. आई भोरे सोमदिन मुम्बई मे हुनकर निधन भ गेलन्हि.
जगजीत सिंह जी के पिछला मास 23 सितंबर के ब्रेन हैमरेज भेलाह के बाद मुम्बई के लीलावती अस्पताल मे भर्ती कराएल गेल छलन्हि.
हिनका एक बेर पहिनहुं हर्ट अटैक
अएलाह के बाद एहन समस्या आएल छलन्हि.
जगजीत सिंह जीक जन्म राजस्थान के श्रीगंगानगर मे 8 फरवरी 1941 के भेल छलन्हि.
हिनकर पिताजी सरकारी कर्मचारी छलखिन्ह आओर ओ चाहय छलखिन्ह जे जगजीत जी सिविल सेवा मे जाए. मुदा हिनका तं गजल सम्राट के रूप मे अपना सभके बीच आबय के छलन्हि.
गजल के आम लोक के जुबान पर चढ़ाबय के श्रेय हिनका जाए छनि. हिनकर एक-एकटा गजल एतेक लोकप्रिय भेलन्हि जे लोक दोसर फिल्मी गीत छोड़ि हिनकर गजल गुनगुनाबय लागलख्निह.
जगजीत सिंह जी कइटा फिल्म मे सेहो अपन आवाज आओर संगीत देलखिन्ह. हिनकर किछ फिल्मी गजल मे होठों से छू लो तुम... झूकी झूकी सी नजर... तुम इतना जो मुस्कुरा रहे हो शामिल अछि.
एकरा संग तुमको देखा तो ये ख्याल आया... अगर हम कहें और वो मुस्कुरा दें... कल चौदहवीं की रात थी... वो कागज़ की कश्ती वो बारिश का पानी... मेरे जैसे बन जाओगे... आपको देखकर देखता रह गया... हंसके बोला करो हंसके बुलाया करो... हुजूर आपका भी एहतराम करता चलूं... हम तो हैं परदेस में देश में निकला होगा चांद... कतेक लिखल जाए सभ एक पर एक छनि.
जगजीत सिंह जी देश के संग दुनिया के तमाम देश मे अपन कार्यक्रम पेश करलखिन्ह. जगजीत सिंह जीक गाएल भजन सेहो काफी लोकप्रिय भेल छनि.
जगजीत सिंह जीक शादी 1069 मे चित्रा जी सं भेलन्हि. चित्रा जी सेहो बड़ नीक गायिका छथीह.
मुदा 1990 मे 18 सालक बेटा विवेक के कार दुर्घटना मे निधन के बाद गम सं एतेक टूटि गेलीह जे चित्रा जी गनाय छोड़ि देलीह.
गजल गनाय तं जगजीत जी सेहो छोड़ि देने छलखिन्ह मुदा बाद मे अपना के संभालैत ओ फेर सं गनाय शुरू करलखिन्ह.
हिनका कई तरहक सम्मान सं सम्मानित कएल गेलन्हि.हिनका पद्मभूषण सं सेहो सम्मानित कएल गेलन्हि.
हिनका हेलो मिथिलाक तरफ सं श्रद्धांजलि. ईश्वर हिनकर आत्मा के शांति प्रदान करथुन्ह.


text:
पटना। 31 जुलाई। पटना हाई कोर्ट नीतीश कुमार के पार्टी JDU के BJP संग मिल नवा सरकार बनेबाक चुनौती देबै बला जनहित याचिका खारिज क' देलनि। हाई कोर्ट के चीफ जस्टिस राजेंद्र मेनन आओर जस्टिस ए. के. उपाध्याय केर खंडपीठ सभ पक्षक सुनबाक बाद जनहित याचिका खारिज कएलनि आओर कहलनि कि विधानसभा म' शक्ति परीक्षण के बाद अदालत क' हस्तक्षेप करबाक आवश्यकता नहि अछि।
एक याचिका RJD विधायक सरोज यादव एवं चंदन वर्मा आओर दोसर याचिका समाजवादी पार्टी (एसपी) के सदस्य जितेंद्र कुमार दायर केना छलखिन। कोर्ट विगत शुक्रवार दिन एहि मामलाक सुनवाई आए सोम दिनक लेल स्थगित केना छल। कोर्ट म' दायर जनहित याचिका म' कहल गेल छल कि मुख्यमंत्री नीतीश कुमार आओर राज्यपाल केसरी नाथ त्रिपाठी नवा सरकार बनेबाक फैसला केर दौरान नियम सभक अनदेखी केलथि।
जनहित याचिका के अलावा RJD द्वारा इयो कहल गेल कि ओ नीतीश सरकार के खिलाफ सुप्रीम कोर्ट जेता। लालू यादव कहलनि कि ओ सुप्रीम कोर्ट के वकील सभसँ सेहो एहि बारे म' केना छथि। अपने क' बता दी नीतीश सरकार शुक्रदिन विश्वास मत हासिल कएलनि। NDA एहि नवा सरकार म' गठबंधन साझेदार अछि।


text:
नवका- पुरनका लेख सर्च करु...
मैट्रिक परीक्षा शुरू
बिहार विद्यालय परीक्षा समिति के मैट्रिक परीक्षा बुध दिन 23 फरवरी सं शुरू भ गेल अछि. बोर्ड परीक्षा 1 मार्च धरि चलत. एहि बेर नौ लाख 31 हजार 993 विद्यार्थी परीक्षा द रहल छथिन्ह. परीक्षा के लेल 1328 सेंटर बनाएल गेल अछि.
परीक्षा के देखैत सुरक्षा के कड़ा इंतजाम कएल गेल अछि. सेंटर के आसपास धारा 144 लगा देल गेल अछि. खबर त इहो अछि जे एहि बेर सभ परीक्षा केंद्र पर वीडियो रिकॉर्डिंगसेहो भ रहल अछि.
एहि बेर परीक्षा मे एकटा नवका व्यवस्था कएल गेल अछि जे परीक्षा 10 बजे के बजाय पौने दस बजे सं शुरू भ रहल अछि. ई 15 मिनट एक्ट्रा अछि. ई समय छात्र के प्रश्न पत्र पढ़ल-समझय लेल मिलि रहल अछि.
परीक्षा सं दू दिन पहिने सं शहर सभ मे आओर जतय परीक्षा केन्द्र बनल अछि ओहिठाम छात्र-गार्जियन सभ डेरा लेल दौ़ड़-धूप करि रहल छलखिन्ह. एहि बेर परीक्षार्थी सभ के डेरा खोजय मे बड़ परेशानी भेलन्हि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
नवका- पुरनका लेख सर्च करु...
कि एहने कांग्रेसी सरकार चाहय छी अहां ?
लोक के लेल जाति...धर्म...क्षेत्रीयता आओर भाषा सभ चीज सं ऊपर होएत अछि देश. मुदा लगैत अछि जे मराठा नेता सभ के लेल सभ सं पैघ मराराष्ट्रे अछि. महाराष्ट्र के आगां राष्ट्र छोट पड़ि रहल अछि. हिनका सभ के राज्य सं बाहर किछ देखाएते नहि छनि. इनारक बेंगक जकां काज कs रहल छथिन्ह. चाहे विलासराव देशमुख होताह... अशोक चव्हाण ... शरद पवार या राज ठाकरे. शिवसेना प्रमुख बाल ठाकरे के मराठी मानुस सं शुरू भेल ई खेल आब देश के विविधता मे एकता वाला स्वरुप के नष्ट करय पर तुलल अछि. एकटा खेल कनि ठंडाई नहि अछि कि दोसर शुरू भs जाएत अछि. कहिओ बाल ठाकरे के मराठी मानुस त कहिओ राज ठाकरे के उत्तर भारतीय के खिलाफ आगि उगलनाए... आओर एहि सभ मे कांग्रेस के स्थानीय क्षत्रप के मौन स्वीकृति रहय छनि. नहि त कि उत्तर भारतीय पीटाएत रहैत आओर सरकार... पुलिस देखैत रहैत?
मराठी के नाम पर कहिओ परीक्षा देबय वाला विद्यार्थी के मारल-पीटल जाएत अछि त कहिओ महाराष्ट्र मे रहय वाला बिहारी लोक के खदेड़ल जाएत अछि. सब्जी... ठेला वाला के पीटल जाएत अछि. टैक्सी तोड़ल जाएत अछि. महाराष्ट्र सं भगाबय के हर संभव कोशिश कएल जाएत अछि. आब नवका फरमान टैक्सी चालक के ल s क अछि. ओना यूपी-बिहार मे भेल भारी विरोध के बाद महाराष्ट्र के कांग्रेस सरकार के अपन रुख मे कनि नरमी लाबय पड़ल अछि... मुदा ई काफी नहि अछि. ईहो नरमी एहिलेल अछि जे बिहार मे चुनाव होए वाला अछि आओर राहुल गांधी के पूरा ध्यान अखन बिहार पर छनि... आ ओ माहौल के खराब नहि करय चाहय छथिन्ह अखन. बाद मे जे होए.
कि एहने कांग्रेसी सरकार अहां बिहार... यूपी आओर दोसर ठाम सेहो चाहैत छी? राज ठाकरे आगि उगलैत रहल... सरकार ओकर मन बढ़ाबैत रहल. बिहारी के पीटैत देखि मजा लैत रहल. कि एहन कांग्रेसी सरकार के राज करबाक चाही? कि देश राज ठाकरे... बाल ठाकरे... शरद पवार... प्रफुल्ल पटेल जैसन नेता के सामने लाचार बनल रहत... कि हिनकर करनी के फल भुगतय के लेल अपना सभ मजबूर छी? कि हिनकर सभहक मेलपांच के हम सभ एहिने देखैत रहब? आखिर हम सभ आवाज किएक नहि उठा रहल छी? हमर गला किएक फंसल अछि? उठुं… कांग्रेसे अछि त कि भेल? अगर वो देश के अधिकांश लोक के खिलाफ काज कs रहल अछि त ओकर विरोध करु. महंगाई मारि रहल अछि त ओकरा लेल आगां आउ. जमाखोरी... कालाबाजारी के बढ़ावा देबय वाला पवार के अगुवाई वाला कृषि मंत्रालय के खिलाफ हल्ला बोलु. मराठी के नाम पर देश के बांटय वाला चव्हाण... देशमुख... राज ठाकरे के विरोध करु.
आखिर कहिआ तक एहिना पड़ल रहब. आई मराठी अछि. काल्हि बंगाली होएत... पंजाबी होएत... तमिल होएत... मलयाली होएत... उड़िया होएत. कहां जाएब. आई मराराष्ट्र अछि... काल्हि असम होएत... परसु बंगाल... पंजाब-हरियाणा... केरल... कर्नाटक आओर दिल्ली होएत. कतs जाएब? बिहार के केंद्र के कांग्रेसी सरकार विशेष पैकेज देत नहि. बिहार पिछड़ल रहत? कि कमाएब कि खाएब? कहां पढ़ब? आखिर बिहारक अनदेखी के कारण जे विकास नहि भेल अछि... ओकरे कारण न लोक बाहर जाए छथिन्ह...बिहार सं काम-काज के तलाश मे पलायन होएत अछि. अगर बिहार मे नौकरी रहैत... मेडिकल... इंजीनियरिंग... आईटी कॉलेज... संस्थान रहैत त लोक किएक कोई बाहर जाएत? हम सभ किएक नौकरी... काज लेल बिहार छोड़तहुं. आखिर अपन गाम घर ककरा नीक नहि लगैत अछि? बिहार के संग शुरूए सं पक्षपात कएल गेल. आब नौकरी सं वंचित राखय के कोशिश भ रहल अछि. ई तं संविधान के मौलिक ढ़ांचा के तहस-नहस करय के कोशिश अछि. केंद्र के कांग्रेसी सरकार के सेहो चाही जे कुर्सी सं चिपकल रहय के मजबूरी छोड़ि एहन कदम उठाबय वाला के खिलाफ सख्त कदम उठाबथुन्ह नहि त फेर जनता खुद हुनका कुर्सी सं उतारि देतन्हि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
ई कवि गोष्ठी डॉ ब्रजकिशोर वर्मा मणिपद्म जयंती केर उपलक्ष्य मे कएल जा रहल अछि.
कवि गोष्ठी मे डॉ ललित कुमुद... डॉ शेफालिका वर्मा... रविन्द्र नाथ ठाकुर... ब्रह्मदेव लाल दास... शारदानंद दास परिमल... रवीन्द्र लाल दास सुमन... कुमार शैलेन्द्र... मानवर्द्धन कंठ...
रमण कुमार सिंह... विनीत उत्पल... किशन कारीगर... विनीता मल्लिक आओर स्तुति नारायण जीक कविता पाठ होएत.
कवि गोष्ठीक पता अछि-
सत्याग्रह मंडप
गांधी दर्शन
निकट राजघाट
नई दिल्ली
समय अछि 11 सितंबर रवि दिन साझ के साढ़े 6 बजे.
एहि कार्यक्रम के बारे मे आओर कोनो जानकारी के जरूरत होए तं अहां सभ 93123-01160 आओर 98104-50229 पर फोन करि सकय छी.
ओना रवि दिन साहिबाबाद मे सेहो एकटा कार्यक्रम अछि. मैथिल संस्था सभ मे तालमेल के घोर कमी देखय लेल मिलैत अछि.
कोनो संस्था के एक-दोसरा सं संपर्क नहि. अगर ई कार्यक्रम दू दिन रहैत... एकटा शनि आ एकटा रवि दिन तं लोक दुनू के आनंद ल सकय छलखिन्ह.
एक तं मैथिली कार्यक्रम के बारे मे लोक सभ के जानकारी नहि मिलय ओ छनि... दोसर संस्था सं जुड़ल लोक सभ अपने मे मस्त रहय छथिन्ह.
फेसबुक...ऑर्कुट आओर दोसर सोशल नेटवर्किंग साइट पर जानकारी देलाह के अलावा दोसरो तरीका सं लोक सं जुड़य के कोशिश करिऔ.
अखनों बड़ लोक छथिन्ह जिनका कंप्यूटर... फेसबुक सं कोनो लेना-देना नहि रहय छनि मुदा ओ एहन कार्यक्रम के देखय चाहय छथिन्ह.
पिछला साल नोएडा मे भेल विद्यापति समारोह मे सेह हाल रहय. लाखों टका खर्च करला के बादहुं प्रचार-प्रसार के कोनो नीक इंतजाम नहि.
एकरे संग कार्यक्रम मे राजनीतिक प्रभाव बेसि देखल गेल. मैथिली...मिथिलाक चिंता छोड़ि सभ अपन -अपन राजनीति चमकाबय मे लागय छलाह.
खैर कार्यक्रम सभ होबाक चाही. एहन होए जे लगातार होएत रहय. हर मास एक- टूटा कार्यक्रम होए... लोक सभ के नीक-नीक कार्यक्रम देखय-सुनय के आनंद मिलय.


text:
बजटसत्र के दौरान जखन राज्यपाल के अभिभाषण पर बहस चलि रहल छल तखन एकटा विधायक
मुख्यमंत्री जीक तारीफ केर पुल बांधैत भारत रत्न देबय के मांग करि देलीह.
विधायक अपन मिथिला के छथीह. पूर्णिया के धमदाहा सं
जेडीयू केर लेसी सिंह.
नीतीश जीक पार्टी सं छथीह. पार्टी आओर आओर बॉस के प्रति प्रेम नीक अछि मुदा भारत रत्न केर मांग अखन एकदम सं सही नहि कहल जा सकैत अछि.
लेसी सिंह जीक मानल जाए तं एनडीए के शासन काल मे बिहार मे जमि क विकास भेल अछि. बिहार काफी आगां गेल अछि. कानून व्यवस्थाक राज कायम भ गेल अछि. ई सभ नीतीश जीक कारणे भेल अछि. एहि लेल हुनका भारत रत्न मिलबाक चाही.
ई ठीक अछि जे बिहारक हालात पहिने सं काफी नीक भेल अछि. मुदा अखनो काफी किछ करय के जरूरत अछि. पूरा राज्य तं छोडु राजधानी पटना मे लोक अखनो पूरा तरहे सुरक्षित नहि अछि.
बेसि दिन नहि परसुं पटना का एसपी खुद एकटा महिला के सरेआम पिटलीह. लोक के विरोध के एसपी महोदया सहन नहि करि पएलीह. महिला के पिटय लागलीह.
लोक एहिठाम दूटा लड़का के करंट लागय से मौत के विरोध मे प्रदर्शन करय छलखिन्ह. प्रदर्शन से खिसियाएल एसपी साहिबा महिला सभ के जमि कs पिटलीह. ई हाल पटना के अछि.
स्कूल के पोशाक स्कीम... साइकिल स्कीम मे करोड़ों के घोटाला भ रहल अछि. अफसर... कर्मचारी सभ फेर सं पहिनुका हाल मे चलि अएलाह. लोक के काज बिना पाई देने नहि भ रहल अछि. फेर सं रिश्वतक राज कायम होए लागल अछि.
बिजली के हाल सेहो तेहने अछि. कतेक दिन तक केंद्र के कोसैत रहबै. किछ अपनो तं उपाय करु. मंत्री सभ सं काज कराउ.
एहन लीडर से कोन फायदा जिनकर टीम (मंत्री) नीक सं काज कहि करय छथिन्ह. लीडर के अपन टीम के संग लsक चलबाक चाही. टीम के सेहो लीडर के संग हाथ बटैबाक चाही. मुदा तालमेल मे साफ कमी अछि.
अखन रेल बजट आबय वाला अछि. एमपी...एमएलए सभ रेल मंत्री जी सं मिललखिन्ह की? जखन धरि अहां अपन इलाका लेल रेल के मांग नहि करिबै...नव-नव रेल के मांग नहि करिबै...सुविधा के मांग नहि करिबै... रेल मंत्री ओकरा पर विचार केना करताह. हुनका सपना तं नहि अएतन्हि.
अहां के अपन कष्ट... परेशानी लsक हुनका पास जाए पड़त. नहि तं बाद मे कहबै बिहार के किछ नहि मिलल.


text:
~ हं कक्का ! कि भेल कहु ?
~ हउ तोरा सबदिन गामहि मे देखैत छियह ?
~ हम गामहि मे रहिते छी त किआक ने देखबय ?
~ मुदा तूं एखन करैत कि छऽ एतय !
~ से तऽ अहाँ'क सोंजहि मे छी , देखिए रहल छी डालना परसि रहल छी ( भोज मे ) सें !
~ नय - नय हमर कहक भाव छल जे तों एखन धड़ि गाम मे कि करैत छहक ?
~ बहुत रास काज समाजिक संऽ लऽ परिवारिक काज धड़ि !
~ ओह ! हमर कहवाक इ तात्पर्य जे पढ़वो - लिखवो करैत छहक कि ? ओन्हिए
~ हं ! पी०एचडी० कऽ रहल छियै एखन !
~ अच्छऽ ! मैट्रिक मे कोन डिविजन संऽ पास केने छलह ?
~ थर्ड डिविजन कक्का !
~ आब कहऽ जाँउ मैट्रिक नीक डिविजन संऽ पास केने रहितऽ त एखन धरि कतहु नोकरी लागल रहितऽ ! इ पी०एचडी० करवाक कोन काज छलह से कहऽ ? जे बुड़िबक होइत अछि से सब करय य इ सब कि बुझलहक कि ने ?
~ जखन बुड़िबक छी तऽ बूझबय कोना ?
वी०सी०झा"बमबम"
कैथिनियाँ


text:
बगुड़ा जिला
बगुडा जिला(बङ्गाली: বগুড়া জেলা) जेकरा आधिकारिक रुपमे बोगुरा जिला[१] जे बङ्गलादेश राजशाही विभागमा परैवाला उत्तरी जिला छी ।[२] एकरा उत्तरी बङ्गालक प्रवेशद्वार कहैत अछि। बोग्रा एक औद्योगिक सहर छी, जत् छोट तथा मध्यम उद्योगसभ सञ्चालनमे रहल अछि ।
इतिहास[सम्पादन करी]
प्राचीन इतिहास[सम्पादन करी]
बगुडा जिला पहिल बङ्गालक ऐतिहासिक तथा पौराणिक इतिहासका महत्वपूर्ण स्थान ओगटने अछि । प्राचिन समयमे ई पुन्द्रास वा पौन्द्रास क्षेत्रक एक भाग छल , जे पुन्द्रावर्धन कऽ नामसँ जानल जाएत अछि । पुन्द्रावर्धन पूर्वी भारतक राज्यसभ मध्ये एक छल आ प्राग-ज्योतिषा वा कामरूपक बहुतहि पुर्बी राज्य कराटोयाक धारसँ अलग भेल छल । पुन्द्रावर्धन नाम अक्सर महाभारत, रामायण आ बहुत पुराणसभमे उल्लेख कएल पवैत अछि । महाभारत आ पूराणक अनुसार पुन्द्रा परिवारक एक शक्तिशाली राजकुमार बासुदेवले पुन्द्रावर्धनमे १२८० ई.पू. धरि शासन केने छल । तथापि, जिलाक पुरातनता क दावी पुरातत्वमे राखैत अछि, जे पुरान सहर छी, जेकरा आब महास्थानगढ कहैत अछि ।[३]
ब्रिटिश युग[सम्पादन करी]
वर्तमान बगुडा जिलाक गठन पहिल बेर बेलायतीशासनकालमे सन् १८२१ मे भेल छल । सन् १९०१ कऽ जनगणना अनुसार जिलाक जनसंख्या (कम क्षेत्रमा) लगभग ८५४,५३३ छल आ दशकमे ११% बृधि भेल छल , जनगणनासँ बताल अनुसार कुनो शहरमे १०,००० सँ बहुत बासिन्दा नै छल ।[४] प्रसिद्ध प्रफुल्चा चकी (सन् १८८८ - सन् १९०८) कऽ जन्म ई जिलामे भेल छल ।
भूगोल आ जलवायु[सम्पादन करी]
जमिनक बनावट[सम्पादन करी]
नदीसभ[सम्पादन करी]
बगुडा जिलामे कुछ नदीसभ अछि । कराटोया नदी जिलाक पाइन च्यानलके बिभाजन केने अछि, जत अन्य नदीसभ पुर्व आ पश्मिम प्रणालीमे वर्गीकृत केने अछि । ई जिलाक कुछ महत्त्वपूर्ण नदीसभक नाम निम्नानुसार अछि:
- १. बंगाली नदी
- २. कराटोया नदी
- ३. जमुना नदी
- ४. नगर नदी(राजशाही)
मौसम[सम्पादन करी]
ई जिलाक मौसम निम्न अनुसार रहल अछि :
उद्योग[सम्पादन करी]
बगुडा एक पटक बङ्गलादेशक औद्योगिक राजधानी छल । बहुत बडका उद्योगसभ छल । ओमध्ये अधिकांश स्थानीय उच्च घराना वर्गक परिवारसभ "जमिमल", "भण्डारी", "ताजमा", आ "खलीफा" क स्वामित्वमे रहल छल । ताज्मा" कऽ विभिन्न उद्योगसभ कऽ नामसँ धनी आ प्रसिद्ध छल ।
स्थानीय भाषा (बगुडाको बोली)[सम्पादन करी]
ई जिलाक मातृभाषा बंगाली छी ।
धर्म[सम्पादन करी]
बगुडा जिलामे ३४७२ मस्जिदसभ, ६८६ मन्दिरसभ, ३७ चर्चसभ आ ५८ टा कब्रसभ रहल अछि ।
संस्कृति[सम्पादन करी]
लोक साहित्य[सम्पादन करी]
'मारेफाटी', 'देहाटवा, दुआ', 'मीली गान' आ अन्य प्रकारक लोक गीतसभ तथा 'प्राबाद', 'प्रभाभन', लोक कथासभ बगुडा जिलाक लोगसभ बिच प्रयोग करैत अछि ।
सन्दर्भ सामग्रीसभ[सम्पादन करी]
- ↑ महन्दि अल-हसनत (२ अप्रिल २०१८), "बङ्गलादेश सरकार ५ जिलासभक अङ्ग्रेजी हिज्जे परिवर्तन केने अछि", Dhaka Tribune, अन्तिम पहुँच ८ अप्रैल २०१८।
- ↑ "बोग्रा जिल्लाको जानकारी", बङ्गलापिडिया।
- ↑ बङ्गादेश जिल्ला राजपत्र: बगुडा। बङ्गादेश सरकार। 1979, pp. 27
- ↑ बगुडा - इनसाइक्लोपीडिया ब्रिटानिका लेख


text:
Thursday, April 5, 2012
जगदीश प्रसाद मण्डलक विहनि कथा ''तप''
श्रमे ओ देवता छी जे सभ सिद्धिक स्वामी छी। आयुष्यकेँ पूर्वाद्धेमे एकर सम्पादनक लेल विधाता मनुखकेँ शक्ति सम्पन्न बना दैत छथिन। जखने एकर -श्रमक- उपेक्षा होइत तखने समाज अबेवस्थित हुअए लगैत।
राजा बिराल मुनि बैवस्वतकेँ प्रणाम कऽ चुपचाप बैस गेलाह। सूक्ष्मदर्शी गुरु -बैवस्वत- बूझि गेलखिन जे कोनो गंभीर चिन्तामे बिराल पड़ल छथि।
पुछलखिन- “बिराल, आइ अहाँ अशान्त जकाँ बूझि पड़ै छी। कथीक चिन्ता अछि से हमरो कहू?”
अपन अन्तर्वेदनाकेँ प्रगट करैत बिराल कहलखिन-
“देव, नै जानि किएक प्रजाजन अशान्त छथि। सभ कियो धर्म आ शान्तिसँ विमुख भेल जा रहल छथि। जइसँ धन-धान्यक अभाव आ प्रेम-भाव टूटि रहल अछि। अपराध वृत्ति बढ़ि रहल अछि।”
बिरालक विचार धियानसँ सुनि बैवस्वत कहलखिन-
“जइ देशमे लोक मेहनतिसँ देह चोराओत, श्रमकेँ सम्मान जनक स्थान नै देत, ओइठाम केना समृद्धि भऽ सकैत अछि।”
श्रम ओहन तप छी जइसँ समाजक सभ दोष मेटा जाइत अछि। तँए, श्रमकेँ साधना बूझि सभकेँ ऐमे लगि जेबाक चाही। जइ परिवार, समाज आ देशमे श्रमकेँ जते महत देल जाएत, ओ ओते उन्नति करत।
(तरेगनसँ साभार)
Subscribe to: Post Comments (Atom)


text:
स्वाभिमानकेँ ढाहिकऽ माङल ताज नामञ्जूर अछि
जीह बेचिकऽ खरिदल मीठ आवाज नामञ्जूर अछि
सुनैत मधुरगर लगितोमे जँ भाव-भूमि गोङिआइत अछि
ओहन गीतकेँ सजौनहार सभ साज नामञ्जूर अछि
चिक्कन-चुटपुट रूप बनाकऽ नाचि सकै छी अहाँ मुदा
पछबा सिहकीमे बहकैत अन्दाज नामञ्जूर अछि
घुटुर-घुटुर घुटरैत सदा हम पोसी प्रेमक पडबा, तेँ
कोनो रूपमे कतौ उडए से बाज नामञ्जूर अछि
चूल्हि ने पजरल कुटियालए जँ नीर ने निरखै नैनमे
कतबो उन्नत कहबैकाक समाज नामञ्जूर अछि
प्रेमक पोथी पढि-पढिकऽ प्रेमर्षि केओ कहा लिअए
मुदा जे घिरना परसैत हो से काज नामञ्जूर अछि
रोटी अप्पन रहितोमे छै नोन-तेल तँ अनके हाथ
जीह-मोन नइ जुडबए तेहन सुराज नामञ्जूर अछि


text:
दिल्ली, मिथिला मिरर: निगम चुनावक लेल आम आदमी पार्टी रविदिन नब पोस्टर अभियान शुरू केलक। अहि अभियानके तहत पार्टी दिल्लीक सफाईके प्रति अपन प्रतिबद्धता जाहिर करबाक कोशिश केलक अछि। दिल्लीक प्रमुख सड़क पर लागल होर्डिंगके संग ऑटोमे सेहो लगाओल गेल अछि।
पोस्टरमे स्वं केजरीवाल झाड़ू लगबैत देखल जा रहल छथि। ओतहि, अहिमे लिखल अछि जे, दिल्लीकें साफ करबाक लेल केजरीवालकें वोट दी। पार्टीक एकटा पदाधिकारीक कहब अछि जे, पार्टी दिल्लीक स्वच्छताके लेल एकटा योजना बनेलक अछि, जकरा घोषणा पत्रमे शामिल कएल जा रहल अछि। अहिमे ने सिर्फ स्वच्छताकें प्रमुखता देल गेल अछि, बल्कि सफाई कर्मीक लेल सेहो आकर्षक योजना अछि। अहिके मद्देनजरि अहि अभियानकें शुरू कएल गेल अछि।


text:
1970 के दशक में इटली में जखन कलर टीवी आयल त’ स्थानीय अधिकारी सब अधिकांश टीवी के निरस्त क’ देलक जे ओ सब पर्याप्त परीक्षण नहिं केलक आ ई देखनिहार के नुकसान पहुंचा सकैत अछि. शायद ओ सभ सही कहने छलाह, शायद नहि। बात ई जे ई एकटा विघटनकारी तकनीक छल जकरा सरकार नियमन करबाक प्रयास केलक किएक त’ ओ सब एकरा नहि बुझलक.
एकटा आओर उदाहरण अछि इंटरनेट.
पहिने एकटा “पासिंग फैड” मानल गेल , फेर पूरा शब्द में स्मार्टफोन या लैपटॉप वाला सब द्वारा भारी मात्रा में अपनाओल गेल |
हमरा मोन अछि जे डेविड लेटरमैन शो के एकटा साक्षात्कार मे बिल गेट्स के मजाक उड़ाओल गेल छल किएक त ओ ई बता रहल छलाह जे इंटरनेट की अछि आओर ई दुनिया के कोना बदलय वाला अछि.
बिल: “[इंटरनेट] एकटा एहन जगह बनि रहल अछि जतय लोक जानकारी प्रकाशित क सकैत अछि […], इलेक्ट्रॉनिक ईमेल भेज सकैत अछि…”
साक्षात्कारकर्ता : “एक दू मास पहिने एकटा पैघ सफलताक घोषणा भेल छल जे इंटरनेट पर […] ओ सब बेसबॉल खेलक प्रसारण करय जा रहल छथि […] आ हम बस मने-मन सोचलहुँ “की रेडियो घंटी बजैत अछि?” “…..
बिल : “अहाँ जखन चाहब सुनि सकैत छी”
साक्षात्कारकर्ता : “टेप रिकॉर्डर मे घंटी बजैत अछि की?”
… इत्यादि। ईमानदारी स देखब कष्टदायक छल, मुदा बिल हँसि रहल छल। हुनका संग नहि, हुनका पर।
अहाँकेँ बुझल अछि जे हम एहिसँ कतए जा रहल छी , मुदा हम एकरा क्रिस्टल क्लियर करय चाहैत छी ।
हम विनम्रतापूर्वक मानैत छी जे जखन कखनो पैघ-पैघ नवाचारो शामिल होइत अछि त लोक डरि जाइत अछि।
लोक यथास्थिति के बचाव करय के कोशिश करत किएक त “बदलाव” लोक के डरा दैत अछि. नौकरी बदलब, घर बदलब, पार्टनर बदलब (लोल) एकटा डरावना एहसास अछि कारण हम सब सुरक्षा के तलाश करय लेल आ अपन कम्फर्ट जोन में रहय लेल प्रोग्राम कएल गेल छी.
जँ हमरा लोकनिक पूर्वज लोकनि केँ नीक गुफा भेटि गेलनि, जाहि मे भोजनक भरपूर स्रोत छलनि, त’ हुनका लोकनि केँ “अपन आरामदायक क्षेत्र सँ बाहर निकलि” आ किछु शेर सँ लड़बाक आवश्यकता नहि छलनि जे अगिला भोजन सुरक्षित भ’ सकथि.
बदलाव डरावना अछि आ एहि तकनीक कए बुझब मुश्किल अछि। किछु लोक एकरा बुझबाक प्रयास क’ रहल छथि, मुदा ईमानदारी स’ ई नरक जकाँ कठिन अछि. हम एहि स्पेस मे कतेको साल स छी आ एखनो रोज नव-नव चीज सीख रहल छी।
नव सहमति तंत्र, अलग-अलग प्रकार के ब्लॉकचेन, वैलिडेटर, डेलिगेटर, माइनर, हैस रेट, इंसेंटिव, ओरेकल, आदि आदि जतेक बेसी सीखब ओतेक बेसी सीखय चाहैत छी आ ओतेक बेसी सीखय के अछि.
ई कहब जे बेसी लोक एकरा बस ब्रश क’ देताह किएक त’ ओ एकरा बुझ’ लेल ब्रेन पावर के प्रयोग नहि कर’ चाहैत छथि.
हम ई सोझ क’ दी: एकरा सीखय के इच्छा नहिं करब एकदम ठीक अछि. ईमेल कोना काज करैत अछि से नहि जानि आ तैयो हम रोज एकर उपयोग करैत छी.
पता नहि इंटरनेट वास्तव मे कोना काज करैत अछि आ तइयो, फेर, हम एकर उपयोग रोज करैत छी.
फोन कॉल, टेक्स्ट मैसेज, टीवी आदिक संग सेहो एहने अछि।
कहल गेल अछि जे कोनो नव तकनीक के आदत डालय मे समय लगैत अछि आओर एहि लेल लोक फ्रीक भ’ रहल छथिन्ह.
बेसी लोक एकरा बस एहि लेल ब्रश क’ देताह जे हुनका जे नहि बुझल छनि से नीक नहि लगैत छनि, जाबत धरि हुनका ई नहि बुझाइत छनि जे ओ एहि तकनीक’क उपयोग शुरू क’ सकैत छथि बिना वास्तव मे ई जनने जे एकर पाछू की अछि.
हमरा विश्वास अछि जे हम सब एखनो जल्दी छी। आइ के हिसाब सं औसत उपयोगकर्ता के लेल बटुआ सेटअप करब, बीज वाक्यांश लिखब, विकेंद्रीकृत वित्त प्रोटोकॉल, $AAVE , Uniswap, Pancakeswap, Curve मे संलग्न रहब, फेर सही दांव लगाबय वाला प्रदाता के खोजब, फेर बटुआ के बीच टोकन भेजब आदि काफी मुश्किल अछि.
जेना आब अछि ई अरबों लोक के पसंद करय वाला नहिं अछि, आओर ई नीक बात अछि. ई नीक बात अछि किएक त’ एक बेर कंपनी ग्राहक केंद्रितता आओर अनुभव पर ध्यान देबय लागत त’ सभ कियो एकर हिस्सा बनय चाहत.
ब्लॉकचेन पर नव कंपनीक जन्म होयत, नव सेवा देल जायत। वेब3 सबटा पैघ निगम स’ यूजर मे पावर शिफ्ट करय के अछि आओर ई ठीक हमरा सभक आँखि के सोझां भ’ रहल अछि.
$BTC आ $ETH 1 सालक निवेश नहि अछि। ई तकनीकऽ स॑ दुनिया क॑ बदली देलऽ जैतै जैसनऽ कि हम्मं॑ जानबै आरू ओकरा ठीक वैन्हऽ लोगऽ स॑ प्रतिरोध मिलतै जेकरा महंगाई वाला फिएट आधारित दुनिया स॑ सबसें जादा फायदा मिलतै ।
हम अगिला दशक आ संभवतः ओहि स आगू सेहो उपरोक्त क्रिप्टो मे व्यापार आ निवेश करबा लेल तैयार छी।
ई सब कहला के बाद हर क्रिप्टो एक जैसनऽ नै होय छै, ठीक वैसने जइसे हर स्टॉक एक जैसनऽ नै होय छै ।
बीटीसी के तुलना टर्टलकोइन सं करब ओहिना अछि जेना $TSLA (टेस्ला मोटर्स, इंक) (टेस्ला मोटर्स, इंक) के तुलना थेरानोस सं करब. आ एकटा कारण छैक जे थेरानोस’क टिकर नहि छैक.


text:
नव दिल्ली. मैथिली फिल्म निर्माणक क्षेत्र में डेग बढबैत 'ए-वन फिल्म्स प्राइवेट लिमिटेड' अपन आगामी फिल्म "रंगबाज़ छौंड़ा" केर शूटिंगक सूरसार 1 नवम्बर स' क' रहल अछि. आधिकारिक सूत्र सं ज्ञात भेल अछि जे एहि फिल्मक कथा एक सत्य घटना पर आधारित अछि, जाहि मे दू पितियौत भाइअक आपसी जमीनी विवाद केर फायदा गामक एक दबंग ठिकेदार उठेबाक प्रयास मे रहैत अछि. गामक दू गोट धूर्त कें ओहि ठिकेदारक धन पर नजरि हेबाक कारणें ओकर बेटी कें आगू-पाछू करैत रहैत अछि, मुदा ठिकेदारक बेटीक प्रेम प्रसंग गामहि केर एक मसोमातक बेटा आ होनहार युवक संग चुप्पेचाप चलैत रहैत अछि. दुनू धूर्त मीलि क' एहि बात कें सार्वजनिक क' देइत अछि जाहि ल' बड़का भारी बखेरा ठाढ़ होयब स्वाभाविक अछि. रहस्य,रोमांच आ मनोरंजन सं भरपूर ई फिल्म मैथिली सिनेमाप्रेमी केर वास्ते एक नव सनेस ल' आबि रहल अछि.
'ए-वन फिल्म्स प्राइवेट लिमिटेड' केर बैनर मे बनि रहल एहि फिल्मक कथा आ पटकथा लिखलनि अछि-विमल जी मिश्र, निर्देशन क' रहल छथि चन्दन मिश्र, अभिनय क' रहल छथि- दीपक चौधरी, संजीव चौधरी, कुमकुम झा, रेणु श्रिया, कौशल चौधरी, विजय महतो, सुनील कुमार पवन आदि. एहि फ़िल्मक संगीत तैयार केलनि अछि हरिनाथ झा, सुमधुर स्वर सं सजौलनि अछि- सुनील कुमार पवन, विकाश झा, माधव राय, देवानंद झा, संतोष झा, राधा पांडे आ पूनम झा. अपन सुन्दर गीत सं सजौलनि अछि गीतकार- विमल जी मिश्र, मनीष झा 'बौआभाइ', प्रशान्त झा आ कमलेश किशोर झा. (Report: मिथिमीडिया सिने ब्यूरो)
'ए-वन फिल्म्स प्राइवेट लिमिटेड' केर बैनर मे बनि रहल एहि फिल्मक कथा आ पटकथा लिखलनि अछि-विमल जी मिश्र, निर्देशन क' रहल छथि चन्दन मिश्र, अभिनय क' रहल छथि- दीपक चौधरी, संजीव चौधरी, कुमकुम झा, रेणु श्रिया, कौशल चौधरी, विजय महतो, सुनील कुमार पवन आदि. एहि फ़िल्मक संगीत तैयार केलनि अछि हरिनाथ झा, सुमधुर स्वर सं सजौलनि अछि- सुनील कुमार पवन, विकाश झा, माधव राय, देवानंद झा, संतोष झा, राधा पांडे आ पूनम झा. अपन सुन्दर गीत सं सजौलनि अछि गीतकार- विमल जी मिश्र, मनीष झा 'बौआभाइ', प्रशान्त झा आ कमलेश किशोर झा. (Report: मिथिमीडिया सिने ब्यूरो)


text:
सुपौल, मिथिला मिरर: बिहार के सुपौल मे पुलिस के एकटा पैघ सफलता भेटल अछि। सुपौल जिला के पुलिस पांचटा एहेन कुख्यात अपराधी के गिरफ्तार केलक अछि, जाहि मे सं किछु न्यायालय हाजत तोडि कय भागि चुकल अछि त किछु लोकक हत्या कय चुकल अछि।
एसपी डॉ कुमार ऐकले के अनुसार गठित एसआईटी के टीम अहि पांचो अपराधी के गिरफ्तार केलक अचगही। पकड़ल गेल अपराधी नेपालक उग्रवादी संगठन के सक्रिय सदस्य बताओल जा रहल अछि।अपराधी के संग सं पुलिस दू टा देसी कट्टा, आठ टा कारतूस, चारि टा मोबाइल फोन बरामद केलक अछि। एकर अलावा आपराधिक घटना मे उपयोगी नैनो कार आ मोटरसाइकिल सेहो जब्द केलक अछि।
अहि अपराधी के खिलाफ पुलिस थाना मे प्राथमिकी दर्ज कायल गेल अछि। पुलिसक स्पेशल टीम मे निर्मली, कुनौली, त्रिवेणीगंज, राघोपुर, डगमारा, रतनपुर सहित बहुतो थाना क्षेत्रक पुलिस सामिल छल।गठित टीम एखनहु बहुतो इलाका मे सघन छापेमारी अभियान चला रहल अछि।


text:
ग्याब्रिएला बीट्रिज सबातिनी (स्पेनिश उच्चारण: [Gaelajela saBainitini]; जन्म १६ मई १९७०) एक अर्जेन्टिनाक पूर्व पेशेवर टेनिस खेलाड़ी छी । ओ १९८० कऽ दशककें अन्त आ १९९० कऽ दशक कें शुरुआतमे महिला सर्किटमे अग्रणी खेलाड़िसभमे सँ एक छल । ग्याब्रिएला १९९० मे युएस ओपन (टेनिस)मे एक महिला ग्रयाण्ड स्ल्याम एकल उपाधि प्राप्त कएलक, १९८८ मे विम्बलडन च्याम्पियनशिपमे महिलासभक ग्रयाण्ड स्ल्याम युगल उपाधि, १९८८ आ १९९४ मे दुटा डब्ल्यूटीए फाइनल आ सियोलमे १९८८ ओलम्पिक खेलसभमे रजत पदक सेहो प्राप्त कएने छल ।[१]
सबतिनीद्वारा मियामी आ रोम (चारि बेर) सहित महिलासभक पहुँच पर अधिकांश उच्चतम स्तरक नियमित प्रतियोगितासभमे विजय भेल । सन् १९८० कऽ दशककें अन्तमे, सबातिनीद्वारा जर्मन इत्र कम्पनी मुलेहेन्सक सङ्ग साझेदारीकें बाद सुगन्धक एक पङ्क्ति शुरू केलक। हिनकर हस्ताक्षरक शुरुआत १९८९ मे भेल छल ।


text:
लक्की मरवत जिला
लक्की मरवत (उर्दू और पश्तो: ur, अंग्रेज़ी: Lakki Marwat) पाकिस्तान के ख़ैबर-पख़्तूनख़्वा प्रांत के दक्षिणी भाग मे स्थित एक जिला छी। ई कहियो बन्नू जिला क हिस्सा छल, परन्तु १ जुलाई १९९२ क एकरा एक अलग जिला क दर्जा देल गेल।
नाम क उत्पत्ति[सम्पादन करी]
'लक्की मरवत' क नाम कोना पडल एही पर दुइटा कहानिसभ बता सकैत छी। एक कथा ई य कि बहुत पहिले एतए मरवत कबीला आर वज़ीर कबीला के बीच युद्ध भेल छल । एकर बाद मरवत कबीला वालासभ लगभग एक लाख लोकसभ क फौज तैयार करलक, जाहिसे ई स्थान क नाम 'लक्खी मरवत' पडल जे बिगारीक 'लक्की मरवत' बनि गेल। दोसर कथा ई य कि प्राचीन काल मे एकर मुख्य शहर क स्थापना एक लक्की राम वा लुक्को राम नामक हिन्दू व्यापारी केनेए छल।
विवरण[सम्पादन करी]
लक्की मरवत जिला मे सन् १९९८ मे ४,९०,०२५ लोक के आबादी छल। एकर क्षेत्रफल क़रीब ३,१६४ वर्ग किमी अछी। एतए ज्यादातर पश्तो बोलल जाएत अछी हालाकि कुछ लोक हिन्दको नाम के एक पंजाबी उपभाषा सेहो बोलैत अछी। ई जिला मे मरवत कबीला के पश्तून लोकसभ क बहुतायत अछी। एतए के अधिकतर गाम आर कस्बसभ नाम 'ख़ेल' से अंत होएत अछी।


text:
स्वाध्याय
– प्रवीण नारायण चौधरी
रामचरितमानस मोती
३. दुष्ट लोकक वन्दना
महाकवि तुलसीदास जखन रामचरितमानस जेहेन महाकाव्यक रचना करब आरम्भ कयलनि त ओ सर्वप्रथम देवता लोकनि केँ निहोरा-पाती करैत गुरु केँ निहोरा कयलनि, पुनः ब्राह्मण आ संत सब केँ निहोरा कयलनि आ आब नम्बर अछि शत्रु प्रवृत्तिक दुष्ट सभक। आउ देखी महाकविक भाव केहेन छन्हि, हम ई सब मोती चुनिकय राखि रहल छीः
महाकवि कहैत छथि जे आब हम सत्य भाव सँ दुष्ट लोकनि केँ प्रणाम करैत छी जे बिना प्रयोजनहु केँ अपने हित करनिहारक पर्यन्त प्रतिकूल आचरण करैत छथि। दोसरक हित केर हानिये जेकर दृष्टि मे लाभ हो, जेकरा दोसर केँ उजाड़य मे हर्ष और बसाबय मे विषाद होइत हो, जे हरि और हर केर यशरूपी पूर्णिमाक चन्द्रमा लेल राहु केर समान अछि (अर्थात् जतय कतहु भगवान विष्णु या शंकर केर यश केर वर्णन होइत अछि ताहि मे बाधा दैत अछि) आर दोसर लोकक बुराई करय मे सहस्रबाहुक समान वीर अछि, जे दोसरक दोख केँ हजार आँखि सँ देखैत अछि और दोसरक हितरूपी घी केर लेल जेकर मन ‘माछी’ केर समान अछि (अर्थात् जेना माछी घी मे खसिकय ओकरा खराब कय दैत छैक आर स्वयं अपने सेहो मरि जाइत अछि, तहिना दुष्ट लोक दोसरक बनल-बनायल काज केँ अपनो हानि कय केँ बिगाड़ो दैत छैक), जे तेज (दोसर केँ जरबयवला ताप) मे अग्नि और क्रोध मे यमराज केर समान अछि, पाप और अवगुण रूपी धन मे कुबेर केर समान धनी अछि, जेकर वृद्धि सभक हित केर नाश करबाक लेल केतु (पुच्छल तारा) केर समान छैक और जेकर कुम्भकर्ण जेकाँ सुतले रहय मे मात्र भलाई छैक, जे ओला (बर्फ) खेती केर नाश कय केँ अपने सेहो गलि जाइत अछि, तहिना ओ दोसरक काज बिगाड़बाक लेल अपन शरीर तक छोड़ि दैत अछि, हम ओहि दुष्ट सब केँ (हजार मुख वाला) शेषजी केर समान बुझिकय प्रणाम करैत छी।
उपरोक्त प्रार्थना मे दुष्टक जे सब रूप, स्वरूप, परिभाषा भेटल तेकर अतिरिक्त दुष्टक पहिचान लेल महाकवि जी कहलनि अछिः
१. दुष्ट पराया दोष केँ हजारों मुंह सँ बड़ा रोष केर संग वर्णन करैत अछि।
२. दुष्ट केँ राजा पृथु (जे भगवान केर यश सुनबाक लेल दस हजार कान मंगने रहथि) केर समान प्रणाम करैत छी जे दस हजार कान सँ दोसरक पाप सब केँ सुनैत अछि।
३. दुष्ट इन्द्र केर समान मानिकय विनय करय योग्य अछि जिनका सुरा (मदिरा) नीक और हितकारी बुझि पड़ैत छैक, इन्द्र केर लेल सेहो सुरा नीक अर्थात् देवता लोकनिक सेनाक हितकारी बुझल जाइत छन्हि आ हुनका कठोर वचन रूपी वज्र सदिखन प्रिय लगैत छन्हि आर ओ हजारों आँखि सँ दोसरक दोख केँ देखल करैत छथि।
४. दुष्ट लोकनिक यैह रीति छैक जे ओ उदासीन, शत्रु अथवा मित्र, केकरो हित सुनिकय जरैत अछि। से जानिकय दुनू हाथ जोड़िकय प्रेमपूर्वक ओकर विनय करैत छी।
५. हम सब अपना दिश सँ विनती कयलहुँ मुदा तैयो ओ सब अपना दिश सँ कहियो बिगाड़य के काज करय सँ नहि चूक करत। कौआ केँ बड़ा प्रेम सँ पोसू मुदा ओ कि कहियो मांस केर त्यागी भऽ सकैत अछि?


text:
प्रयोगकर्ता वार्ता:Roshanchy
धन्यवाद Roshanchy जी मैथिली विकिपीडियामे अपन योगदानके लेल ।
Bijay Chaurasia (वार्ता) २२:०६, १७ नवंबर २०१४ (NPT)
समीक्षा निवेदनसंपादित करें
नमस्ते सम्पादक मित्र,
मैथिली विकिपिडियामे प्रबन्धक पदक लेल एक मानक नीति प्रस्ताव केनए छी एतय जा अपन मत प्रदान करि निर्णयमे सहायता करी। -- बिप्लब आनन्द (वार्ता) --Roshanchy (वार्ता) १६:५२, १ अक्टुबर २०१६ (NPT)हमर समर्थन अछि - रौशन चौधरी
विचार करीसंपादित करें
नमस्ते रोशन जी,
हमार विचार सँ अहाँ शहर आ जिला सम्बन्धित लेखमे अन्तर नै देख रहल छी। एक बेर ई पृष्ठ देखी आ ओहि अनुरुप सम्पादन करी। ओ पृष्ठमे जिला आ मुख्यालय दुनु देल गेल अछि। धन्यावाद-- बिप्लब आनन्द (वार्ता) २२:४९, १ अक्टुबर २०१६ (NPT)
विप्लब जी बहुत रास कन्फ्यूजन छै, जौ कोनो विडिओ (भिडियो) अछि जे कोना संपादन करी, त उपलब्ध कराबी.--Roshanchy (वार्ता) २०:२३, ५ अक्टुबर २०१६ (NPT)
मैथिली विकिपिडिया मिसन १० मे स्वागत अछि !संपादित करें
नमस्ते, सम्पादक मित्रसभ मैथिली विकिपिडिया मिसन १०क शुरूवात भऽ चुकल अछि । ई कार्यक्रम सम्बन्धी किछ जानकारी निम्न बमोजिम रहल अछि।
- अहाँद्वारा निर्माण कएल लेखके ई उपकरण मार्फत पेश करी । कृपया उपर दाहिनादिस 'लग इन'मे दाबी आ OAuth बाँकी काज कऽ देत । अहाँ ई उपकरणक इन्टरफेसके अपन भाषामे सेहो उपर दाहिनादिस सँ परिवर्तन करि सकैत छी ।
- अहाँद्वारा निर्माण कएल लेख पेश करलाक पश्चात उक्त उपकरण लेखमे एकटा आकृति थप करि देत तथा आयोजकसभ ओ लेखके पूनरावलोकनक लेल आवश्यक चिन्ह समेत थप करि देत । अहाँ अपन प्रगतीके ई उपकरणक प्रयोगसँ देख सकैत छी, जे अहाँक द्वारा निर्मित कतेक लेख स्विकारयोग्य अछि से देखाबत ।
- सहभागीसभ मे सँ जकर सभसँ बेसी स्विकारयोग्य लेख होइत ओ प्रयोगकर्ताके मैथिली विकिपिडिया मिसन १० पुरस्कार प्राप्त होइत । यदि अहाँ १५०० टा स्विकारयोग्य लेख निर्माण करबै तहन विशेष पुरस्कार प्राप्त करबै । मैथिली विकिपिडियामे सर्वाधिक स्विकारयोग्य लेख तयार करनिहार विकिपिडियनके मैथिली विकिमिडियन्स निर्वाचित प्रयोगकर्ताकऽ रूपमे सम्मान कएल जाइत आ निजके बार्नस्टार अलावा हस्ताक्षर सहितक प्रमाणपत्र समेत प्रदान कएल जाइत ।
- यदि अहाँके उपकारणक पहुँचमे कोनो किसिमक समस्या भेलापर अहाँ ई पृष्ठमे रहल अहाँक अपन प्रयोगकर्ता नाम संग पेश करि सकैत छी ।
कृपया नोट करी १ दिसम्बर २०१६ सँ ३१ दिसम्बर २०१६ (UTC) धरि कएल सम्पादन मात्र गणना होइत ।
आयोजकक तरफसँ -- मैथिली विकिमिडियन्स समूह
विचार आ समीक्षाक लेल अनुरोधसंपादित करें
प्रिय मैथिल विकिपिडियन मित्र लोकनि, मैथिली विकिपिडियाक चबुतरामे भऽ रहल चर्चा मे भाग ली ।--बिप्लब आनन्द ११:०९, ३ मार्च २०१७ (NPT)
अन्तर्राष्ट्रिय मातृभाषा दिवस सम्पादनथन प्रतियोगितासंपादित करें
नमस्ते मैथिली विकिपिडिया मित्रसभ,
अन्तर्राष्ट्रिय मातृभाषा दिवसक उपलक्ष्यमे हम मैथिली विकिपिडियामे ३ दिनक (२१ फरबरी सँ २३ फरबरी) धरिक सम्पादनथन प्रतियोगिता सञ्चालन करवाक लेल चबुतरा उपर एक प्रस्ताव करैत छी । ई प्रतियोगिता अवधिमे विश्वक भाषा, भाषा परिवार सँ सम्बन्धित लेख निर्माण कएल जाइत । कृपया अपन मत राखी । धन्यवाद-- Biplab Anand (वार्ता)
मातृभाषा सम्पादनथनसंपादित करें
नमस्ते मैथिली विकिपिडियन जी,
कृपया मैथिली विकिपिडियामे होमए जा रहल विकिपिडिया:मातृभाषा सम्पादनथन प्रतियोगितामे अपन सहभागिता जनाएल जाए ।
विकि लभ्स विमिन २०१९ मे सहभागिताक लेलसंपादित करें
नमस्ते Roshanchy जी,
कृपया मैथिली विकिपिडियामे भऽ रहल विकिपिडिया:विकी लभ्स विमिन २०१९ प्रतियोगितामे अपन सहभागिता जनाएल जाए आ बेसी सँ बेसी लेखकें निर्माण करऽमे सहयोग करी। धन्यवाद--Nilam Karn


text:
पुण्यतिथि पर विनम्र श्रद्धांजलि: अहाँ केँ कहैत रही ने नरेंद्र जे मैथिल जीवैत जी केकरो नहि छियैक ओ मुइलाक बाद इ अहाँक कोना भए जाएत!
मुदा अहाँ बात नै मानलहुँ। लोक ऊँचाई पर पहुँचैत अछि त ओ अपन गाम-घर के बिसरि जाएत छथि आर एकटा अहाँ जे जौं-जौं अपन जीवनक ऊँचाई पर पहुँचैत गेलौंहुँ तौं-तौं अप्पन गाम-घर आ समाज सँ जुड़ैत रहलौंहु। मुदा आइ अहाँ त ऊपर सँ सबटा देखिए रहल हेबै, अहाँक अप्पन मैथिल समाज कतेक मिस कए रहल छथि? जिनका वास्ते मुम्बई-दिल्लीआ गाम एक कए देने रही। जे अपनेक संग राति में फोटो खिचेबाक बाद सूर्यौदय होमो सँ पूर्वहि फ़ोटो पोस्ट कए दैत छलाह आइ वैय्ह स्वार्थी मैथिल भाई लोकनि अहाँके बिसरि गेलाह। खैर, अपने त सबटा देखिए रहल होएब…भलेहिं अहाँ हमरा सभके छोड़ि ऊपर चलि गेलहुँ मुदा हमरा विश्वास अछि अहाँक आत्मा त एखनो मातृभूमिए में विचरण कए रहल अछि। अपने त ओहो दृश्य देखने होएब जखन हमरलोकनिक बीच सँ चलि गेलहुँ आ मैथिल समाज कोना हैय्या-दैय्या करै छल, व्हाटऐप्स, फेसबुक पर आँखि सँ कोना गंगा-जमुना बहबै छलाह। किछु गोटे त फेसबुक पर लाइव आबि कए भोंकारि पारि कनलाह-खिजलाह। हुनका अपनेक गेलाक बड बेसि सदमा लगलैनि। ओ केसकट्टी सँ लए करिया ड्रेस धरि धारण कएलाह। म हुनका पांचटा काठी चढ़बै लेल फुरसैत नहि छलन्हि। किछु गोटे त अपनेक नाम सँ सम्मान समारोह करबाक सेहो घोषणा कएने छलाह। सबके सब फोकठि लोक निकलल।
14 मार्च 2018 हृदयाघात सँ मृत्यु
परिचय: नरेंद्र झा
अपन गामक भद्रकाली नाट्य परिषदक मंच पर छोट-छोट अभिनय केनिहार दिवंगत नरेंद्र झा अप्पन मेहनत आ लगन सँ टीवी सीरियल सँ बॉलीवड धरि पताका लहरौलानि। हिनक जन्म 2 सिंतबर 1964 केँ मिथिलाक मधुबनी जिला केर कोइलख गाममें भेल छलन्हि। हिनक पिता शुभनारायण झा कोइलख हाई स्कूल केर पूर्व प्रधानाध्यापक रहि चुकल छथि। हिनका गाममें कन्हैया सँ नाम सँ जानल जाए छन्हि।
गाममें प्रारंभिक शिक्षा प्राप्त कए ओ दिल्ली आबि गेलाह। जतय ओ JNU सँ इतिहासमे एमए कएलाक बाद सिविल सर्विस परीक्षा केर तैयारी लेल सोचतहि छलाह कि, एहि बीच हुनक रुचि अभिनय दिस होमय लगलन्हि। जेकर परिणाम भेल जे ओ 1992 में SRCC में एक्टिंग डिप्लोमा कोर्समें नामांकन कएलथि तकरा बाद बहुत रास विज्ञापनक में काज कएलाह। दिनों-दिनों हिनक सगरों चर्चा होमए लागल। एक दिन टीवी सीरियलक निर्देशक केर नजरि हिनका पर पड़लनि। तकर बाद सँ कतेको टीवी सीरियल में दमदार अभिनय केलाह जाहिमें, संविधान, हवन, बेगुसराय, शांति, एक घर बनाऊंगा, कैप्टन हाउस, जय हनुमान सहित अन्य बहुत रास शो एहिमें शामिल अछि। बॉलीवुड सिनेमा हैदर,मोहनजोदड़ो,रईस, घायल वन्स अगेन, माय फ़ादर इक़बाल में जबरदस्त अभिनय सँ बॉलीवुड में अपन छाप छोड़वा में कामयाब रहलाह।
(ये आलेख पत्रकार राहुल राय के निजी विचार पर आधारित है।)


text:
दरभंगा, मिथिला मिरर: दरभंगा के डीएमसीएच परिसर के रस्ता खास छल, मुदा आब ई आम भय गेल अछि। तकर नतीजा सामने अछि। आये दिन दुर्घटना, हंगामा, छेड़खानी आदि एतय आम बात भय गेल अछि। एम्हर 21 नवंबर क एकटा छात्रक संग भेल छेड़खानी प्रशासनक नींद उड़ा देलक अछि। छात्र-छात्रा अहि के विरोध मे कर्पूरी चौक के जाम कय देलक। दू-तीन दिन मे बहुतो मोटरसाइकिल सवारक परिसर मे पिटाई कायल गेल। एहेन घटना पर रोकक लेल एतय बहुतो तंत्र अछि, परंतु वर्तमान मे सबटा फेल अछि। छात्रा अप्पन कैंपस मे असुरक्षित महसूस कय रहलीह।
डीएमसीएच के परिसरक सुरक्षाक लेल 150 गार्डक तैनाती कायल गेल अछि। महिला छात्रावास हो या वार्ड सब ठाम गार्डक तैनाती रहैत अछि। ओना किछु वार्ड के छोड़ि कय अधिकांशक गेट पर गार्ड नदारद रहैत अछि।
महिला छात्रावासक नजारा ई अछि जे, गार्ड गेट पर नहि सड़कक कात कुर्सी पर बैसल रहैत अछि, आ गेट खुजल रहैत अछि। पुरुषक आबाजाही मे सेहो छूट रहैत अछि। एकटा छात्रा के संग कथित घटना के 24 घंटक बादो गार्ड सतर्क नहि अछि।


text:
विचार
– प्रवीण नारायण चौधरी
नारी केँ आगू बढबय मे रूढिवादी विचारधारा सब सँ पैघ बाधक
(मिथिलानी आ मिथिला समाजक रूढिवादी सोच)
परसू एक वैवाहिक उत्सवपर आयोजित गीत-संगीत कार्यक्रम मे अतिथिक रूप मे भाग लऽ रहल छलहुँ। ओतय एकटा महिला कलाकार संग नमस्कार-पाती भेलाक बाद हम कहलियैन, “अहाँक पति आ परिवार केँ धन्यवाद जे कला क्षेत्र मे काज करबाक आजादी देने छथि। सामान्यतः एखनहुँ अपन मिथिला समाज एहि क्षेत्र मे धी-बेटी केँ कम्मे आगू बढबैत छैक।” ओ कलाकार जोर-जोर सँ दहाड़ मारिकय हँसय लगलीह। कहलीह, “सर! एखन हमर विवाह नहि भेल अछि। ई कला आ सिनेमा क्षेत्र मे कार्य करबाक सनक हमर समाज केँ नहि पचैत छन्हि।” विस्मय संग पुछलियैन जे से कोना? ओ कहैत छथि, “हमरा लेल कतहु लड़के नहि बनेलखिन भगवान्। जे भेटितो छैक से हमर पेशाक बारे मे बुझैत देरी नाक-मुंह सिकोड़ि लैत अछि। आब बुझू अपन समाजक सोच। दुनिया कतय पहुँचि गेल आ हम-अहाँ कतय छी।” कनेक आश्चर्य त भेल मुदा फेर हुनकर बाजबाक तरीका एतेक नैचुरल छल जे हुनक सब बात पर विश्वास होबय लागल। कनेक आरो जिज्ञासू बनिकय पूछलियैन, “विराटनगर त बड़ा एडवांस्ड जगह छैक। एतय त पहाड़ी समुदायक धिया-पुता संग मधेशी (तराईवासी यथा मैथिली, भोजपुरी, अबधीभाषी इत्यादि) समुदायक धिया-पुता सब सेहो बहुत आगू देखैत छी। तखन फेर अहाँक ई बात कनी बेसिये अतिश्योक्तिपूर्ण नहि भेल?” ओ चट स जबाब देलीह, “ई सब बात देखय मे भले लागैत हुअय, मुदा पहाड़ी समुदायक तुलना मे मधेशी समुदायक लोक एखनहुँ बहुत पाछाँ अछि।” ओ बहुत रास ठोकल उदाहरण दैत ई सिद्ध कय देलनि जे हमरा सभक समाजक सोच कामकाजी महिला प्रति उदार नहि भऽ सकल अछि, पहाड़ी समुदाय सँ तुलना ब्यर्थ अछि।
मैथिली भाषा तथा संस्कृति केर संरक्षण मे फिल्म केर विकास होयब आइ बहुत आवश्यक अछि। लेकिन फिल्म विकास तखनहि होयत जखन मौलिकता सँ परिपूर्ण मैथिलीभाषी कलाकार सब एहि दिशा मे उत्साहपूर्ण ढंग सँ काज करय। ओहि कलाकार सँ पूछल, “अहाँ फिल्म मे काज करय लेल एलहुँ, आरो लोक सब अपन मैथिलीभाषी केँ अपना जेकाँ फिल्म या कला क्षेत्र मे जीविकोपार्जन करैत देखि रहल छी कि? खासकय महिला कलाकार?” ओ कहली, “फिल्म मे बड़ा सख सऽ काज करय लेल हम एलहुँ, लेकिन भेटल कि? नव रही त सब यूज केलक। आब कियो पुछितो नहि अछि। एहि क्षेत्र मे गिनले-चुनल महिला कलाकार केँ देखलहुँ। अहाँ स्वयं देखि सकैत छी जे कय टा मैथिली फिल्म मे अपन मिथिलाक बेटी कलाकार बनिकय रोल खेलाइत अछि।” एहि कलाकारक हृदय मे बहुत रास टीस छैक। किछुओ पुछलापर सीधे शिकायत आ असन्तोष जतेनाय स्थिति नीक नहि होयबाक स्पष्ट सन्देश दय रहल छल। हमरा लोकनिक अभियानक खिल्ली उड़बैत ओ कहय लगलीह, “अहाँ खराब नहि मानब सर, मुदा ई बताउ जे अहाँ सब स्वयं कतेक धी-बेटीकेँ आगू बढबैत छी? आइ युग अनुरूप नारी समाज केँ संग लय केँ नहि बढब त अहाँ सभक ई सारा कयल धयल पानि मे चलि जायत।” हम बात केँ नहि काटि सकलियैन।
वास्तव मे मिथिला समाज आइयो बहुत रूढिवादी अछि जे अपन बेटी-धी केँ दुनियाक अन्य संस्कृतिक बेटी-धी जेकाँ आगू बढाबय मे हिचकिचाइत य। ई कोनो फिल्म लाइन टा नहि, शहर मे स्वतंत्र जीवन जियैत केकरो बेटी-धी कोनो सम्मानजनक काजो कय केँ अपन जीविकोपार्जन करत त ओकरा पर समाजक कूदृष्टि पड़य मे समय नहि लगैछ। बेटीक स्वतंत्रता केँ अपन समाज आइयो सहजहि पचा लेत ई अविश्वसनीय बात थिक। फिल्म लाइन सँ शुरू कय आइ रेडियो आ मनोरंजनक मंच सब पर हास्य कलाकार केर रूप मे अपन अभिनय प्रस्तुत कय रोजी-रोटी मे लागल ऊपर चर्चित बेटी केँ समाज खुलेआम आरोप लगबैत अछि। अपन चरित्रपर केकरो सवाल नहि उठैत छैक, मुदा एहि तरहें संघर्ष कय रहल कलाकार महिलापर सीधा वेश्यावृत्ति मे लागल रहबाक आरोप तक लगा दैत छैक। नीक-नीक लोक अपन पापाचार बिसैर एहेन बढि रहल महिला मादे कहता, “एकर रोजी-रोटी अपन देहक ब्यापार कय केँ चलैत छैक।” आदि। जखन कि एकटा सम्भ्रान्त कुल-परिवारक ई बेटी अपन कुमारित्व प्रमाणित करय खातिर सीता जेकाँ अग्निकुण्ड मे परीक्षा तक देबाक लेल सदिखन तैयार रहबाक बात करैछ, लेकिन एहेन वीभत्स आरोप आ समाजक लोक केर नजरिया सँ आहत ओ स्वयं स्वीकार करैत अछि जे समाजक नजरिया केँ बदलनाय ओकर काज नहि, ओकर काज ओ अपन संघर्षक संग जीवनयापन करैत परिवारक मान-मर्यादा, पिता-भाइ केर प्रतिष्ठा आ परिस्थिति केँ बुझैत आगू बढैत रहनाय टा थिक। एहि कलाकार केर मन मे ई तकलीफ जरूर छैक जे आइ ओकरा संग विवाह करबाक लेल ओकर अपन समुदायक कोनो परिवार तैयार नहि अछि, ई रूढिवादिता नहि त दोसर कि?
पेशा सँ वकील आ गैर सरकारी संस्था आदि चलेबाक अनुभव रखनिहार एक अनुभवी व्यक्तित्व स्थिति मे धीरे-धीरे सुधार एबाक बात कहैत छथि। ओ बहुत रास उदाहरण गनबैत कहैत छथि जे फल्लाँ बाबूक बेटी पढली-लिखली आ अन्तर्जातीय विवाह करैत अपन सक्षम पति संग विदेशक धरतीपर जा कय परिवार बसेलीह। ओ भले घुरिकय कहियो पुनः अपन पिताक घर नहि आबथि, लेकिन मिथिलाक ओहो बेटी आइ संसार मे अपन अलगे झंडा फहरेने छथि। पुनः दोसर उदाहरण दैत ओ कहलनि जे देखू हमरा नजरि मे एक गोट मिथिलानी महिला छथि जे गुजरातक राजधानी अहमदाबाद मे अपन निजी ब्यापारिक प्रतिष्ठान चला रहली अछि, गामघर सँ बड बेसी मतलब भले नहि होइन मुदा अहमदाबाद केर रसूखदार समाज मे हुनकर अपन अलगे प्रतिष्ठा छन्हि। हिनका द्वारा देल गेल दू गोट उदाहरण मे महिला आगू बढली ई बात त भेटल मुदा अपन मिथिला समाजक सोच मे रूढिवादिता कायम रहबाक स्थिति ओहिना भेटल। यदि कियो अन्तर्जातीय विवाह कय लेलीह त फेर अपन माता-पिता आ नैहराक समाज सँ भेट तक करय नहि अबैत छथि…. ई कि संकेत करैत अछि? अहमदाबाद मे कियो बिजनेस क्लब केर एक्जीक्युटिव बनिकय अलगे शानो-शौकत मे छथि, लेकिन अपन गाम-घर मे हुनका आइयो किनको बेटी त किनको पुतोहु आ नारीक रूप मे पुरुषक पिछलग्गू मानल जाएछ – त कहू मिथिला समाजक स्थिति मे रूढिवादी विचारधारा कोन स्तर पर अछि?
एखनहि कनीकाल पहिले एक मिनू चौधरी अपन परिचय मे लिखलनि अछि जे ओ वडोदरा मे सेफ (Chef) छथि, हुनकर अपन बेकरी चलैत छन्हि। शुरू मे काफी संघर्ष करय पड़लन्हि मुदा आइ आधा सँ ऊपर वडोदराक लोक हुनकर बेकरीक गैंहकी छन्हि। मुदा मिनू चौधरी केँ सेहो अपन मिथिला समाज सँ शिकायत छन्हि। ओ परिचय दैते-दैते कहली जे वडोदरावासी हुनकर खूब इज्जत करैत अछि, मुदा मिथिलावासी केर नजरि मे हुनका सम्मान भेटबाक कोनो टा दृष्टान्त हुनका नहि मोन पड़ैत छन्हि। हालहि सम्पन्न राष्ट्रीय महिला नाट्य उत्सव २०७४ विराटनगर मे एक गोट विलक्षण व्यक्तित्वक धनी मिथिलानी विभा झा संग भेंट भेल छल। मैथिली रंगकर्म केर दुनिया मे अपन प्रतिभा सँ चर्चित अभिनेत्री प्रियंका झा केर जेठ बहिन छलीह आ खासकय हुनकहि अभिनय देखबाक वास्ते काठमान्डू सँ विराटनगर अपन हजारों-हजार खर्च कय हवाईजहाज सँ विभाजी एलीह आ सब कलाकार केँ मनोबल बढबैत अपन मिथिला समाजक विभिन्न व्यक्तित्व सब सँ भेंटघाँट करैत मैथिलीभाषी महिला केँ आगू बढेबाक एकटा प्रेरक सन्देश दैत रहलीह। विभाजी नेपालक राजधानी मे सफलतम उद्यमी-व्यवसायीक रूप मे पति ओ परिजनक संग नीक काज कय रहली अछि। प्रियंका त नाट्यकर्मक पितामह कहेनिहार सर्जक रमेश रंजन झाक बेटी थिकीह, स्वयं पिता द्वारा दीक्षित, कलाकार अभिनेता पति द्वारा संरक्षित आगू बढब सुनिश्चित अछिये। परञ्च सामान्य तौरपर समाजक व्यवहार मे रूढिवादिताक दर्शन आइयो – एहि २१म शताब्दी मे मिथिला समाज केँ पाछाँ केने अछि ताहि मे कोनो दुइ मत नहि। एहि लेल उचित जनजागरण कय बेटी शक्ति मे रहल प्रतिभा सँ समाज, संस्कृति, भाषा, साहित्य, आर्थिक स्वरूप केर बरक्कति कयल जा सकैछ, ई बुझब आवश्यक अछि।


text:
एक महान पिताक महान गुण
– प्रवीण नारायण चौधरी
स्वाध्याय आ हमर पिता
‘पुस्तक सब सँ नीक मित्र होइत छैक’ – एहि कथन केँ अपन आचरण मे उतारि एक अत्यन्त सादगीपूर्ण जीवनशैली आ नियमित दिनचर्या मे जीवन जियबाक सर्वोत्तम उदाहरण अपन पिता केँ देखलियैन। प्रतिदिन कोनो न कोनो किताब पढलहुँ आर फेर अपन पढल बातक संग मोन मे आयल विचार केँ डायरी मे लिखलहुँ – ई काज ओ नियमित रूप सँ करथि। कतेको रास नियम आ सिद्धान्त मे बान्हल रहलनि हुनकर जीवन। हम बहुत बेसी समय धरि अपन पिता केँ नहि देखि सकलियनि। जखन वास्तव मे बेसी देखबाक छल तखन ओ आन देश निकैल गेलाह। आइयो ओ कतहु वैह मजबूत व्यक्तित्वक संग एक सँ बढिकय एक कीर्ति निर्माण करैत हेताह। लेकिन हम अपन जीवनक २३ वर्ष मे १४ वर्ष निरन्तर आ ९ वर्ष आंशिक समय मे प्रत्यक्ष संग रहि बाकी समय हुनक पत्र आ विचारक संग अप्रत्यक्ष तौर पर संगे रहबाक अनुभूति ग्रहण केलहुँ। आर, जखन हमरा सब केँ छोड़ि आन देश (स्वर्गवास) चलि गेलाह, तखन सँ केवल आ केवल हुनकर शिक्षा आ प्रेरणाक संग रहबाक अवसर आइ धरि भेटि रहल अछि। आब हमरा पास हुनक दु गोट चित्र बड़ा महत्वपूर्ण अछि। विराटनगर केर ओ प्रसिद्ध ‘विराट स्टूडियो’ मे खींचायल हुनकर ई फोटो आइ आँखिक सोझाँ आबि गेल आ सोचल जे पिता केँ विशेष रूप सँ स्मरण करैत हुनक जीवन चरित्रक एक गोट महत्वपूर्ण पक्ष पर लिखी। चूँकि ओ समय छल ‘स्वाध्याय’ केर, संगहि अपन सन्तान केँ सेहो किछु पढेबाक-बुझेबाक केर, ताहि सँ विषय चुनय मे सेहो देरी नहि भेल।
हमर पारिवारिक संस्कार मे भगवानक भक्ति आ भागवत भजन संग परोपकारक आ मानव हित लेल जीवन केँ सौंपबाक एकटा विलक्षण परम्परा भेटैत अछि। अपन ७ पुश्त केर एक-एक पितामह सँ लैत पिता धरिक जीवन मे सिर्फ आ सिर्फ यैह भक्ति-भजन-भाव सँ मानव जीवन जियबाक कथा-गाथा सुनलहुँ-देखलहुँ। एहि ७ पीढी मे ५ गोट पितामह आ १ हमर पिता – ताहि सँ ऊपर जे बाबा छलाह ओहो बहुत पैघ विद्वान् आ सब सँ पैघ जे पुरुखा – कीर्तिपुरूष भेलाह से पंडित शशिनाथ झा – जे जलेवार गरौल केर मुख्य मूल पुरूष केर रूप मे आइयो सुविख्यात छथि, आब ८ गाम जलेवार गरौल सँ नहि जानि हमरा लोकनि एहि कुल-मूल केर सन्तान कतेको दूर-दूर देश-परदेश-विदेश कतय-कतय बसि गेल छी। भगिनमान केँ सेहो जोड़ल जाय तऽ कोनो देश शायदे छूटय! लेकिन एखन हम केन्द्रित होयब मात्र अपन ऊपरका पुरुखा पर जाहि मे हम स्वयं सातम पुश्ता मे अबैत छी। आर, कथा अनुसार भक्ति-भजन-भाव मे समर्पण रहल छी हमरा लोकनि। मुदा हम अपन ऊपर केर कुल ६ पीढीक कथा-गाथा मे प्रत्यक्ष मात्र पिता सँ दर्शन कय सकलहुँ आर हुनकर दिनचर्या आ स्वाध्याय एवं लेखन सँ सदिखन प्रेरणा भेटल। शायद यैह पैतृक गुण हमरो अपन जीवन मे खाली समय केँ लिखैत रहबाक आ लिखल शब्दक अम्बार लगेबाक एकटा अजीब आदति लगा देलक।
पिताक दिनचर्या छलन्हि जे भोरे ब्रह्म मुहूर्त मे उठैत छलाह तथा अपन प्रिय रुद्राक्षक माला लय भगवन्नाम केर जप करैत छलाह। भगवन्नाम केर जप ओ नित्य तीन संध्या अनिवार्य रूप सँ करथि। माला जप उपरान्त हम या हमर छोट भाइ वा जे-जे बच्चा नजदीक रहैत छलन्हि सभ केर माथा पर अपन हाथे बड़ा स्नेह आ ईश्वर केँ स्मरण करैत हँसोथि देथि। एना केला सँ हम सब रोग-शोक-दुःख-दारुण मुक्त भऽ जाइत छलहुँ। हमर पिताक ई महान आस्था हमरा आइ धरि काज दय रहल अछि। कतहु केहनो संकट मे भगवन्नाम केर जप ओतबे प्रभावी आ मजबूत बना दैत अछि। पुनः फरिच्छ भेलाक बाद पिता भोरे टहलय निकलि जायल करथि। भोरका टहलान, नित्य क्रिया आदिक बाद चाहक सौखीन मास्टरसाहेब चाचा ओतय चाह पीबिकय घर लौटथि। ता धरि गाम-मुहल्लाक १०-२० बच्चा सब बोरा आ किताब-कौपी लय केँ हुनका सँ पढय लेल आबिकय बैसि जायल करय। ओकरा सभक संग बैसि सब केँ पढेबाक काल धरि बाबी, प्रेम भैया, दादा, आ भौजी ओतय सँ हुनका लेल चाहरूपी भोरका सिनेह पहुँचि जायल करय। तदोपरान्त ९ बजे सँ १० बजेक समय हुनकर स्नान आ पूजाक होइत छल। पूजा मे फेर कोनो मन्दिर आ कि भगवान्-भगवतीक मूर्त्ति पर फूल चढेबाक बात हुनका स्वीकार्य नहि होइन्ह, सिर्फ माला पर भगवन्नाम केर जप हुनकर पूजा-पाठ होइत छल। तदोपरान्त भोजन एकदम समय पर आ भोजनक मात्रा सदिखन एक रंग – कहियो कोनो हाल मे बेसी या कम ओ भोजन नहि कयलनि। पिता केँ जेठ भैयारी सभक लाट मे हम काका कहिकय संबोधन करैत छलहुँ।
दिनक भोजनोपरान्त हुनकर स्वाध्यायक बेर आरम्भ होइत छल। अपन बिछाउना पर पसैर जाइत छल हुनकर पोथी। पहिने जमिकय पढलहुँ, बीच-बीच मे डायरी मे मुख्य बात सब कतहु टिपबो केलहुँ… फेर पढाई समाप्त कय केँ ओ लगातार लेखन करथि। स्वाध्याय मे बेसी काल महान लोकक जीवन सँ जुड़ल बात या फेर जीवनी या फेर हुनका लोकनि द्वारा लिखल वैचारिकता सँ भरल साहित्य हुनकर पहिल प्रिय पसीन रहैत छलन्हि। तदुत्तर ओ आध्यात्मिक पुस्तक सेहो बिना पढने कहियो नहि रहथि। कल्याण आ कल्याणक विशेषांक केर नियमित पाठक छलाह। स्वामी रामसुखदास जी, जयदयाल गोयन्दका, हनुमान प्रसाद पोद्दार, आदि गोरखपुरक गीता प्रेस प्रकाशन सँ जुड़ल अनेकों हस्तीक बहुत पैघ प्रशंसक सेहो रहलाह। सदिखन स्वच्छता केँ सर्वोच्च प्राथमिकता मे रखनिहार काकाक बिछाउन, तकिया आ ओढयवला चद्दर सबटा खादी भंडार सँ माँ द्वारा चरखा काटिकय जमा कयल गेल सुता केर बदला मे कीनल जेबाक एकटा पैघ परम्परा रहल। अपन धोती, कुर्ता, गमछा आदि सब किछु खादी परका होइत छलन्हि। हिनकउ आवश्यकता एतबे छलन्हि जतेक पार लागय वास्ते पैसा कमेबाक कोनो हाही-बसाती हिनका मे नहि देखायल, न हमरा आ ने समस्त परिजन-परिचित केँ। अपन स्वच्छ जीवनशैली, स्वस्थ विचार आ सुदृढ सिद्धान्त केँ ई संभवतः एहि स्वाध्याय सँ पृष्ठपोषण करैत रहलाह। दुपहरियाक समय एहि तरहें स्वाध्याय मे बितैत छलन्हि। हँ, ताश केर ट्वेन्टी ऐठ खेलेबाक वास्ते सेहो गर्मीक मास मे यदा-कदा हरिहर (कामत) काकाक दलान पर चलि जाइत छलाह। ओतय ताशक खेल मे जे डायलागबाजी होइत छैक से संभवतः हिनकर मनोरंजन करैत छल। एम्युजमेन्ट केर टूल सेहो अध्ययन सँ पड़यवला तनाव केँ कम करैत हेतनि, ई हम केवल कल्पना कय सकैत छी। गप नहि भऽ सकल हुनका सँ एहि मादे! काफी मोन पड़ैत छथि अपन विभिन्न स्टाईलिश जीवनशैलीक कारण, बस हम से मोन पाड़ि रहल छी।
निरन्तरता मे….
हरिः हरः!!